
PROLOG 




Preotul Constantin Morariu s-a născut în anul 1854, în satul 
Mitocul Dragomirnei, judeţul Suceava. A fost preot timp de 23 de ani la 
biserica lui Ştefan cel Mare din Pătrăuţi, şi a adormit în aşteptarea 
învierii în anul 1927, la Cernăuţi. Născut într-o familie bucovineană 
importantă, el se înrudeşte cu Mitropolitul Bucovinei Silvestru 
Morariu. 



Copiii săi se vor încadra în tradiţia culturală a familiei, fiul său Leca Morariu 
fiind decanul Facultăţii de Filozofie şi Litere din Cernăuţi, iar una din fiicele sale 
căsătorindu-se cu bizantinologul Vasile Grecu. 

Ca secretar al Societăţii „Arboroasa", părintele Constantin a fost închis, 
împreună cu Ciprian Porumbescu, datorită luptei lor pentru păstrarea identităţii româneşti 
în Bucovina aflată sub regimul austro-ungar. întreaga viaţă şi-a dedicat-o educării 
oamenilor simpli şi propovăduirii cuvântului evanghelic. Este recunoscut în epocă pentru 
traduceri din Sfinţii Părinţi, dar şi pentru scrierile sale ce explicau şi arătau importanţa 
moralei creştine. Nicolae Iorga îl numeşte „Apostolul de la Pătrăuţi". 

Cartea de faţă deschide seria de cărţi din Colecţia Restituiri, ce îşi propune 

diortosirea (îmbunătăţirea, corectarea) şi retipărirea unor scrieri de valoare rămase nouă 
de la părinţi duhovniceşti trăitori ai secolelor trecute. 



1. Cuvântul lui Dumnezeu rămâne veşnic adevărat 



Oricine ai fi, cititorule, eu te rog din capul locului, pironeşte-ţi toată luarea 
aminte la cele ce urmează: 

„N-a fost, nu este şi nu poate fi niciodată nimic mai adevărat decât cuvântul 
lui Dumnezeu sau adevărurile dumnezeieşti ce ne sunt arătate în Sfintele Predanii şi în 
Sfintele Scripturi" [„Viaţa repausaţilor noştri şi viaţa noastră după moarte", de părintele 
Mitrofan, călugăr din mănăstirea de Konewets, după învăţătura Bisericii Ortodoxe, 
percepţia spiritului uman şi deducţiile ştiinţei, traducere din limba franceză de Iosif 
(Gheorghian) Mitropolit Primat, Ediţia a 2-a, Bucureşti, 1899, p. 182]. 

Despre aceasta, pilda următoare e menită cu deosebire să ne pună pe gândurile 
cele mai serioase: 

Precum le erau supuse romanilor celor din vechime toate popoarele de pe 
timpul lor, aşa le era supus şi poporul evreiesc din Ţara cea Sfântă, Canaan sau Palestina. 
Ştim că Iisus Hristos S-a născut pe vremea împăratului roman Octavian Augustus şi, în al 

33-lea an al vieţii Sale, a fost răstignit, pe vremea împăratului roman Tiberiu. Şi-a 
petrecut, deci, întreaga viaţă pământească într-o ţară supusă romanilor, care erau 
domnitorii lumii. Mai ştim că Iisus Hristos, în anul 33, anul morţii Sale, a proorocit 
risipirea Ierusalimului şi soarta ce avea să-1 ajungă pe poporul evreiesc. 

Citim la Sfântul Evanghelist Matei (24, 1-2): „Şi ieşind Iisus din templu, S-a 
dus şi s-au apropiat de El ucenicii Lui, ca să-I arate clădirile templului. Iar El, răspunzând, 
le-a zis: Vedeţi toate acestea? Adevărat grăiesc vouă: Nu va rămâne aici piatră pe piatră, 
care să nu se risipească". 

înainte de risipirea Ierusalimului, Iisus Hristos a proorocit că „vor fi 
cutremure mari şi, pe alocurea, foamete şi ciumă şi spaime şi semne mari din cer" (Luca 
21, 11). 

Fapt este că poporul evreiesc s-a răzvrătit în anul 66 pe faţă contra romanilor 
şi astfel, între dânsul şi între romani, s-a iscat un groaznic război, care s-a sfârşit în anul 
70 cu înfrângerea în întregime a evreilor. Despre acest război a scris o carte şi evreul Iosif 
Flaviu care a trăit chiar pe atunci, având 30 de ani. 

Să vedem acum, cum s-au împlinit semnele ce Iisus Hristos a proorocit că se 
vor arăta înainte de risipirea Ierusalimului. 

Istoria ne spune că au fost cutremure de pământ în anul 60 în Laodiceea, în 62 
în Campania, în 63 în Macedonia şi Ahaia, în 64 în Colose şi Hierapole şi, puţin înainte de 
risipirea Ierusalimului, au fost mari cutremure în oraşele Smirna şi Milet şi în insulele 
Samos şi Hios. [„Seneca Quest nat. VI", 1 - Tacitus, Annal XIV, 27 şi Eus. Chron. în 
„Geschichte der Religion Jesu Christi" von Fried. Leop. Grafen zu Stolberg, Siebenter 
Theil, Wien, 1817, pag. 10]. 

Dintre feluritele timpuri de lipsuri şi de foamete, pe timpul împăratului 
Claudiu (41-54) a fost foametea cea mai mare, care a lovit şi ţările cele mai roditoare ale 

împărăţiei romanilor. [Faptele Apostolilor 11, 28: „Şi sculându-se unul dintre ei, cu 
numele Agav, a arătat, prin Duhul, că va fi în toată lumea foamete mare, care a şi fost în 
zilele lui Claudiu"; Dio. 1, X - Suet. in Claudio 18 - Iosif Flavius ant.jud. XX, 11,5] 

Despre spaimele şi semnele din cer scrie Iosif Flaviu: 

„Se iviră înşelători care vorbeau nenorocitului popor în numele lui Dumnezeu, 
aşa că el nu lua în seamă semnele vădite ce vesteau pustiirea apropiată ci, ameţit în mod 
nefiresc, fără ochi şi fară simţire, nesocotea vestirile dumnezeieşti. 

Mai întâi a stat asupra oraşului (Ierusalim) o stea asemenea unei săbii, şi o 
cometă s-a ivit un an întreg. Apoi, după răzvrătirea împotriva romanilor şi după începutul 
războiului, aflându-se poporul adunat la serbarea Paştilor în Ierusalim, într-a opta zi a lui 
Xanticus (8 Aprilie, anul 66), pe la ora a 9-a din noapte (ora 3 dimineaţă) aşa o lumină a 
luminat altarul şi templul, încât timp de jumătate de oră părea a fi ziua mare. O uşă tare de 
aramă, care închidea interiorul templului dinspre răsărit şi era atât de grea încât abia 20 de 
oameni o puteau închide seara, s-a deschis repede singură pe la miezul nopţii. La 21 ale 
lunii următoare (21 mai, anul 66), s-au văzut înainte de apusul soarelui, peste tot ţinutul, 
sus în aer, care şi cete de oşti, ce păreau că vor să înconjoare cetatea. La serbarea 
Rusaliilor, mergând preoţii noaptea înăuntrul templului, auziră întâi o mişcare şi un 
zgomot, apoi un glas ca de o mulţime mare: Să mergem de aiciV\ [Iosif Flavius, pag. 10 şi 
11 -Ios. debellojud.VI v.3] 

Iar vestitul istoric Tacitus (Hist. V, 13) scrie aşa: „S-au întâmplat semne, a 
căror ameninţare acest popor, dedat la credinţe deşarte şi neaplecat la nici o religie, crede 
că nu se pot înlătura nici cu jertfa, nici cu vot. S-au văzut pe cer cete de oşti înaintând 
laolaltă la luptă în armuri sclipitoare. Deodată şi templul a fost luminat de un foc din nori. 
Repede s-au deschis uşile templului şi s-a auzit un glas mai mult decât omenesc, care 

vestea că zeii ies de acolo. Neîncetat s-a auzit un mare zgomot pe unde ieşiră ei". 

Atât Iosif Flaviu, cât şi Tacitus spun că cea mai mare parte a poporului 
evreiesc, fiind amăgită şi orbită, credea că aceste semne vestesc binele obştei. [Iosif 
Flavius, pag. 11] 

Iisus Hristos prooroceşte mai departe aşa: „Iar când veţi vedea Ierusalimul 
înconjurat de oşti, atunci să ştiţi că s-a apropiat pustiirea lui. Atunci, cei din Iudeea să fugă 
la munţi şi cei din mijlocul lui să iasă din el şi cei de prin ţarini să nu intre în el. Căci 
acestea sunt zilele răzbunării, ca să se împlinească toate cele scrise. Dar vai celor care vor 
avea în pântece şi celor care vor alăpta în acele zile. Căci va fi în ţară mare strâmtorare şi 
mânie împotriva acestui popor. Şi vor cădea de ascuţişul săbiei şi vor fi duşi robi la toate 
neamurile, şi Ierusalimul va fi călcat în picioare de neamuri, până ce se vor împlini 
vremurile neamurilor" (Luca 21, 20-24). 

Sfântul Evanghelist Luca zice că Iisus Hristos a plâns de soarta cetăţii 
Ierusalimului zicând: „Dacă ai fi cunoscut şi tu, în ziua aceasta, cele ce sunt spre pacea ta! 
Dar acum ascunse sunt de ochii tăi. Căci vor veni zile peste tine, când duşmanii tăi vor 
săpa şanţ în jurul tău şi te vor împresura şi te vor strâmtora din toate părţile. Şi te vor face 
una cu pământul, şi pe fiii tăi care sunt în tine, şi nu vor lăsa în tine piatră pe piatră pentru 
că nu ai cunoscut vremea cercetării tale" (Luca 19, 42-44). 

Luaţi numai seama la cuvintele: „când veţi vedea Ierusalimul înconjurat de 
oşti". Iisus Hristos a rostit aceste cuvinte în anul 33 şi ele s-au împlinit în anul 70, adică 
după 37 de ani. Iată că Iisus Hristos ştia că mulţi din cei ce-i ascultă proorocia vor vedea 
cu ochii lor împlinirea ei. Despre împlinirea aceasta să ascultăm acum ce ne spune istoria: 

Comandantul oştirilor romane în războiul cu evreii a fost, la început, generalul 
Vespasian, dar, fiind el numit împărat, pe la începutul anului 70 1-a împuternicit pe fiul 

său Tit să sfarme Ierusalimul şi aşa să sfârşească războiul. Până atunci, evreii fuseseră 
învinşi pretutindeni în ţara lor de către romani şi rezistase numai cetatea Ierusalimului, 
unde se adunase toată puterea militară evreiască. Ierusalimul era încercuit de jur împrejur 
cu trei ziduri tari şi într-însul se aflau adunate câteva milioane de oameni, după cum era 
datina, din toată lumea, la serbarea Paştilor. 

Romanii săpaseră şanţuri împrejurul cetăţii, apoi sfărâmaseră cu groaznicele 
lor maşini de război întâiul cerc de ziduri şi după cinci zile şi al doilea. 

Evreul Iosif Flaviu, care a scris istoria acestui război, fusese încă înainte prins 
de romani şi se afla în tabăra lor. Ca pe un om înţelept, Tit îl ţinea în mare cinste. Tit i-a 
poruncit lui Flaviu să mai încerce o dată a vorbi cu evreii din Ierusalim, poate se vor 
supune de bună voie. El a vorbit, dar în zadar, deşi foametea între nenorociţii împresuraţi 
era aşa de cumplită încât Iosif Flaviu scrie că „niciodată n-a suferit un oraş aşa de mult, şi 
niciodată de la începutul lumii n-a fost un neam de oameni aşa de plin de fărădelegi". Aşa 
de groaznic bântuia foametea între cei închişi din toate părţile, încât mulţime de nenorociţi 
ieşeau noaptea pe ascuns din cetate ca să strângă buruieni pentru hrană, însă erau prinşi şi 
mai în fiecare zi se vedeau câte 500 de nenorociţi de aceştia bătuţi, chinuiţi şi răstigniţi de 
către romani. 

Moartea de foame secera zi după zi pe toţi locuitorii din mulţime de case. 
Acoperişurile drepte ale caselor erau pline de femei şi de copii morţi ori în gura morţii, 
uliţele erau pline de bătrâni, bărbaţi şi tineri care se legănau ca nişte umbre, apoi cădeau 
morţi. Mulţi mureau pe când îi îngropau pe alţii; mulţi, ca să nu rămână neîngropaţi, se 
duceau singuri la morminte înainte de a le veni ceasul morţii. La început morţii erau 
îngropaţi pe cheltuielile obştei, mai târziu însă, ei au fost aruncaţi în prăpăstii peste 
zidurile cetăţii. La 11 iulie 70 a trebuit să înceteze în templu jertfa celor doi miei ce se 
ardeau pe altarul arderii de tot, unul dimineaţa şi altul seara, căci în tot Ierusalimul nu mai 
era acum nici un miel. 

Nevoia însă a crescut şi mai mult. S-a împlinit din fir în păr proorocia lui Iisus 
Hristos din anul 33: „va fi atunci strâmtorare mare, cum n-a fost de la începutul lumii 
până acum şi nici nu va mai fi" (Matei 24, 21). Ca grozăvie nemaipomenită a acelui 
necaz, iată ce ne spune istoria: 

O femeie bogată şi de neam bun, anume Măria, fiica lui Eleazar din Betezob, 
fugise şi ea din pricina războiului la Ierusalim, dar tâlharii îi prădaseră toată averea, încât 
nu-i mai rămăsese nimic altceva decât un copil mic de ţâţă. Nebună de foame şi de durere 
că îşi vedea copilul veştejind la pieptul secat de izvorul laptelui, ea îşi ucide într-o zi rodul 
pântecelui, o parte o frige şi o mănâncă, iar cealaltă parte o ascunde. Tâlharii, simţind 
miros de friptură, tăbărăsc asupra ei şi o ameninţă cu moartea de nu le dă şi lor să 
mănânce. Atunci Măria le arătă rămăşiţa fripturii şi zise: „O bună parte v-am păstrat şi 
vouă. Iată, e copilul meu şi fapta este a mea; mâncaţi, căci eu am mâncat. Nu fiţi mai 
delicaţi decât o femeie, nici mai miloşi decât o mamă. Ori poate vă împiedică cugetul? Vă 
îngroziţi de mâncarea mea? Ei bine, o parte am mâncat-o, atunci să-mi rămână şi 
cealaltă!". 

La vorbele acestea, tâlharii o părăsiră pe Măria tremurând, şi vestea despre 
dânsa se răspândise în toate părţile. Iată cu vârf împlinită proorocia lui Iisus Hristos: 
„Fiice ale Ierusalimului, nu Mă plângeţi pe Mine, ci pe voi plângeţi-vă şi pe copiii voştri. 
Căci iată, vin zile în care vor zice: Fericite sunt cele sterpe şi pântecele care n-au născut şi 
sânii care n-au alăptat! Atunci vor începe să spună munţilor: Cădeţi peste noi; şi 
dealurilor: Acoperiţi-ne" (Luca 23, 28-30). 

Generalul Tit hotărâse în sfatul de război ca templul din Ierusalim, care era o 
podoabă a lumii de atunci, să fie cruţat şi păstrat. Istoria însă ne spune că, după ce ostaşii 
romani au sfărâmat şi zidul cercului al treilea şi au intrat în cetate, un ostaş roman, tară 



Pagina 10 



nici o poruncă şi fară nici o frică, a apucat un tăciune aprins şi 1-a aruncat pe o fereastră în 
templu, aprinzându-1 pe dinăuntru. Dându-i-se de ştire lui Tit că templul arde, el a alergat 
cu toţi căpitanii săi şi a comandat oştirii sale să stingă focul, dar n-a ajutat la nimic, căci 
au trebuit să se împlinească cuvintele lui Hristos că „nu va rămâne aici piatră pe piatră". 

Atâta avere au prădat ostaşii romani la arderea templului, încât fiecare s-a 
îmbogăţit, şi atâta aur a umplut ţara Siriei, încât preţul lui a scăzut pe jumătate. După 
aceea romanii au pustiit şi au ars toată cetatea. 

In decursul întregului război, 97.000 de evrei au fost prinşi, un milion şi o sută 
de mii au murit în Ierusalim pe timpul împresurării de sabie sau de ciumă şi cei mai mulţi 
de foame, iar din rămăşiţa prinsă după război, cei ce au fost dovediţi că s-au luptat au fost 
pedepsiţi cu moartea. Tinerii frumoşi şi voinici au fost meniţi pentru parada lui Tit din 
Roma, cei ce aveau peste 17 ani fau fost trimişi la muncă în Egipt, cei mai mici de 17 ani 
au fost vânduţi, iar pe ceilalţi i-au împrăştiat ca pleava peste toată faţa pământului şi 
împrăştiaţi îi vedem până în ziua de astăzi. Pe timpul alegerii acesteia, au murit de foame 
încă 1 1 mii. La urmă, Tit a dat poruncă ca dărâmăturile templului şi ale cetăţii să fie făcute 
asemenea cu pământul, în afară de trei turnuri ce aveau să slujească ca adăpost oştirii 
romane. Şi Iosif Flaviu zice că aşa de deplin a fost împlinită porunca aceasta, încât nici o 
urmă nu se mai vedea din cetatea de odinioară. 

2. Omul, menirea lui, starea lui de la început şi căderea lui în 

păcat 



Adevăruri veşnice sunt şi acestea: 

Pe Adam, cel dintâi om din lume, 1-a făcut Dumnezeu după chipul şi 
asemănarea sa, din ţărâna pământului, şi i-a suflat în faţă suflarea vieţii, adică i-a dat 
sufletul care 1-a făcut om viu. Pe Eva, cea dintâi femeie din lume, a facut-o Dumnezeu 
dintr-o coastă a lui Adam. Şi Dumnezeu i-a binecuvântat pe amândoi, menindu-i să 
crească, să se înmulţească, să stăpânească pământul şi mai ales să-L preamărească pe 
Dumnezeu. 

Aşadar, în viaţa aceasta, menirea omului este să fie stăpânul pământului, iar 
cea mai înaltă menire a lui este să-L caute neîncetat pe Dumnezeu, să-L cunoască, să-L 
iubească şi să-L preamărească, fiindcă numai Dumnezeu este Adevărul şi Binele cel 
nesfârşit şi fericirea cea nesfârşită şi, precum toate făpturile din lume sunt menite să-L 
preamărească pe Dumnezeu căci numai astfel pot ajunge la fericire, tot aşa menit e şi 
omul ca, numai preamărindu-L pe Dumnezeu să- şi poată câştiga fericirea cea adevărată. 

Preamărirea lui Dumnezeu însă este tot atât cât împlinirea voii Lui. Şi care 
este voia aceasta? Sfânta Scriptură ne răspunde: „voia lui Dumnezeu aceasta este: sfinţirea 
voastră" (1 Tesaloniceni 4, 3). Iată de ce însuşi Dumnezeu zice: „Sfinţiţi-vă şi veţi fi 
sfinţi, pentru că Eu, Domnul Dumnezeul vostru, sfânt sunt" (Leviticul 11, 44). Şi zice şi 
însuşi Iisus Hristos: „Fiţi, dar, voi desăvârşiţi, precum Tatăl vostru Cel ceresc desăvârşit 
este" (Matei 5, 48). 

Sfinţenia sau desăvârşirea omului prin care II preamăreşte el pe Dumnezeu şi- 
şi câştigă fericirea, sunt faptele lui cele bune. Despre aceasta zice Iisus Hristos: „Aşa să 

lumineze lumina voastră înaintea oamenilor, aşa încât să vadă faptele voastre cele bune şi 
să slăvească pe Tatăl vostru Cel din ceruri" (Matei 5, 16) şi „Nu oricine îmi zice: 
Doamne, Doamne, va intra în împărăţia cerurilor, ci cel ce face voia Tatălui Meu Celui 
din ceruri" (Matei 7, 21). 

Fiind foarte bune toate câte le-a făcut Dumnezeu (Facerea 1, 31), se înţelege 
că şi omul, făcut de El, era foarte bun. într-însul nu era nici o răutate, nici o vinovăţie, el 
era cu totul străin de orice păcat, era asemenea îngerilor. Aşa citim în Cartea înţelepciunii 
lui Solomon, „Dumnezeu a zidit pe om spre nestricăciune" (Cartea înţelepciunii lui 
Solomon 2, 23) şi „prin pizma diavolului moartea a intrat în lume" (Cartea înţelepciunii 
lui Solomon 2, 24), deci „Dumnezeu n-a făcut moartea şi nu se bucură de pieirea celor 
vii" (Cartea înţelepciunii lui Solomon 1, 13). Moartea este plata pentru păcatul 
neascultării ce l-au făcut strămoşii Adam şi Eva în rai mâncând din pomul cel oprit. Abia 
după păcatul acela, trupul omului a trebuit să moară, după cum citim: „pulberea să se 
întoarcă în pământ cum a fost, iar sufletul să se întoarcă la Dumnezeu, Care 1-a dat" 
(Ecclesiastul 12, 7). 

3. Până la venirea lui Iisus Hristos, păcatul a ţinut omenirea în 

întuneric 



„Printr-un om a intrat păcatul în lume şi prin păcat moartea" (Romani 5, 12). 
De atunci „Omul născut din femeie are puţine zile de trăit, dar se satură de necazuri. Ca şi 
floarea, el creşte şi se veştejeşte şi ca umbra el fuge şi e fară durată" (Iov 14, 1-2). 

De atunci trebuie să suferim nevoile tuturor bolilor, duşmăniilor, asupririlor, 
prigonirilor, războaielor, durerilor şi chinurilor vieţii. De ce? Pentru că toţi suntem pătaţi 
cu păcatul strămoşesc din clipa zămislirii noastre şi cu acelaşi păcat ne naştem, după cum 
citim: „Că iată întru fărădelegi m-am zămislit şi în păcate m-a născut maica mea" (Psalmi 
50, 6). Şi „Cine ar putea să scoată ceva curat din ceea ce este necurat? Nimeni!" (Iov 14, 
4) (fară de botez), măcar şi o zi de va fi viaţa lui pe pământ. 

Iar după naştere, trăind în lume, „toţi greşim în multe chipuri" (Iacov 3, 2) şi 
„nu este om care să nu păcătuiască" (3 Regi 8, 46). „Dacă zicem că n-am păcătuit, II 
facem mincinos şi cuvântul Lui nu este întru noi" (1 Ioan 1, 10). Păcatele însă sunt pentru 
noi cea mai mare nenorocire, fiindcă „cine săvârşeşte păcatul este de la diavolul, pentru că 
de la început diavolul păcătuieşte" (1 Ioan 3, 8) şi „păcatul, odată săvârşit, aduce moarte" 
(Iacov 1, 15), bineînţeles nu numai moartea trupească înainte de vreme, ci şi moartea 
veşnică şi mai ales aceasta. 

Sfânta Scriptură ne arată foarte lămurit că, dacă petrecem în păcate, ne lăsăm 
înghiţiţi de vii de întunericul morţii. Aşa citim: 

- „Dumnezeu este lumină şi nici un întuneric nu este întru El. Dacă zicem că avem 
împărtăşire cu El şi umblăm în întuneric, minţim şi nu săvârşim adevărul" (1 Ioan 1, 5-6). 

- „Căci ce însoţire are dreptatea cu fărădelegea? Sau ce împărtăşire are lumina cu 

întunericul? Şi ce învoire este între Hristos şi Veliar?" (2 Corinteni 6, 14-15). 

Şi mai citim: „Copiii mei, acestea vi le scriu, ca să nu păcătuiţi" (1 Ioan 2, 1), 
„cel ce urăşte pe fratele său este în întuneric şi umblă în întuneric şi nu ştie încotro se 
duce, pentru că întunericul a orbit ochii lui" (1 Ioan 2, 11) şi „cine nu iubeşte pe fratele 
său, rămâne în moarte" (1 Ioan 3, 14). 

Iată de ce Sfântul Ioan Gură de Aur zice că noi n-avem să ne temem nici de 
cei ce ne-ar răpi toate averile, nici de cei ce-ar încărca asupra noastră toate urile şi 
duşmăniile şi nici de cei ce ne-ar lua chiar viaţa, ci avem să ne temem de primejdia tuturor 
primejdiilor, anume de păcat. 

Păgânii, fiind părăsiţi de Dumnezeu până la venirea lui Iisus Hristos, au făcut 
cele mai mari păcate, iscodind mulţime de dumnezei sau zei mincinoşi cărora le clădeau 
temple, le făceau chipuri cioplite (idoli), li se închinau şi le aduceau jertfe. Păgânii au 
născocit cu mintea lor rătăcită atâţia zei ciudaţi încât, citind despre dânşii în istoria lumii, 
nu ştii ce să faci: să te minunezi, să râzi, ori mai bine să plângi de milă că mintea omului a 
putut ajunge până la atâta ticăloşie. Şi, deoarece şi strămoşii noştri, romanii cei din 
vechime, erau păgâni şi primeau între hotarele ţării lor pe fiecare popor învins de ei 
împreună cu toţi zeii lor, după ce ei şi-au supus toate popoarele de pe atunci şi s-au făcut 
domnitorii lumii, în împărăţia lor cea uriaşă se adăposteau sumedenie de zei şi zeiţe, 
însoţindu-se şi împăraţii romani cu statuile sau chipurile lor cioplite, cărora lumea trebuia 
să li se închine şi să le aducă jertfe. 

A fost o vreme când dregătoria cea mai înaltă din împărăţia romanilor era 
Senatul. El era alcătuit din 300 de bătrâni, boieri sau şi oameni de rând, cu al căror sfat se 
puneau la cale treburile cele mai însemnate din toată împărăţia. Părintele Augustin ne 
spune că Senatul a hotărât ca milioanele cele multe de oameni din împărăţia romanilor să 
se închine la 30 de mii de zei mincinoşi, adică la toţi idolii din lume, şi a oprit închinarea 
numai la unicul Dumnezeu al creştinilor din singura pricină că acest unic Dumnezeu 

adevărat voieşte ca toţi oamenii să se închine numai Lui. Cei 30 de mii sunt furii şi tâlharii 
amintiţi de Hristos. De aceştia şi de întunericul morţii păcatelor ne-a mântuit odată pentru 
totdeauna Fiul lui Dumnezeu. El sufletul Său şi-a pus pentru întreaga omenire, de aceea 
zice: „Eu sunt Lumina lumii; cel ce îmi urmează Mie nu va umbla în întuneric ci va avea 
lumina vieţii" (Ioan 8, 12) şi „Adevărat, adevărat zic vouă: Eu sunt uşa oilor. Toţi câţi au 
venit mai înainte de Mine sunt furi şi tâlhari, dar oile nu i-au ascultat. Eu sunt uşa: de va 
intra cineva prin Mine, se va mântui; şi va intra şi va ieşi şi păşune va afla. Furul nu vine 
decât ca să fure şi să junghie şi să piardă. Eu am venit ca viaţă să aibă şi din belşug să 
aibă. Eu sunt păstorul cel bun. Păstorul cel bun îşi pune sufletul pentru oile sale. Iar cel 
plătit şi cel care nu este păstor, şi ale cărui oi nu sunt ale lui, vede lupul venind şi lasă oile 
şi fuge; şi lupul le răpeşte şi le risipeşte. Dar cel plătit fuge, pentru că este plătit şi nu are 
grijă de oi. Eu sunt păstorul cel bun şi cunosc pe ale Mele şi ale Mele Mă cunosc pe Mine. 
Precum Mă cunoaşte Tatăl şi Eu cunosc pe Tatăl. Şi sufletul îmi pun pentru oi. Am şi alte 
oi, care nu sunt din staulul acesta. Şi pe acelea trebuie să le aduc, şi vor auzi glasul Meu şi 
va fi o turmă şi un păstor" (Ioan 10, 7-16). 

Acesta este singurul adevăr care duce la mântuire. Iisus Hristos zice: „Dacă 
veţi rămâne în cuvântul Meu, sunteţi cu adevărat ucenici ai Mei; Şi veţi cunoaşte 
adevărul, iar adevărul vă va face liberi" (Ioan 8, 3 1-32). 

Şi pentru că „harul şi adevărul au venit prin Iisus Hristos" (Ioan 1, 17), de 
aceea „crede în Domnul Iisus şi te vei mântui" (Faptele Apostolilor 16, 31), pentru că 
numai El e „Calea, Adevărul şi Viaţa" (Ioan 14, 6). 

Dacă-I urmăm Lui, El ne îndulceşte şi moartea vremelnică, căci „scumpă este 
înaintea Domnului moartea cuvioşilor Lui" (Psalmi 115, 6), şi ne păzeşte şi de moartea de 
veci, după cum singur zice: „Eu sunt învierea şi viaţa; cel ce crede în Mine, chiar dacă va 
muri, va trăi. Şi oricine trăieşte şi crede în Mine nu va muri în veac" (Ioan 11, 25-26). 

Iar dacă ne petrecem viaţa de aici în păcate, osânda ne aşteaptă şi la moartea 

vremelnică şi la cea veşnică pentru că scris este: „Moartea păcătoşilor este cumplită" 
(Psalmii 33, 20) şi „Departe de păcătoşi este mântuirea, că îndreptările Tale n-au căutat" 
(Psalmii 118, 155). 

Deci întuneric şi rău de moarte pentru om este tot păcatul, iar folosul şi binele 
lui este îndreptarea pe calea adevărului celui veşnic al Domnului: „omul nu se îndreptează 
din faptele Legii, ci prin credinţa în Hristos Iisus" (Galateni 2, 16). [C. Morariu, Epistolă 
câtrâ fraţi. Cetiţi, cetiţi, cetiţil şi „Vă îndemn stăruitor pe voi întru Domnul, ca să citiţi 
scrisoarea aceasta tuturor sfinţilor fraţi" (1 Tesaloniceni 5, 27), publicată în Foaia 
diecezană din Caransebeş, 1914, Nr. 17-36] 

4. Pustiirea pricinuită în lume de păcate 



Nu-i nici o pustiire care să fi adus în lume mai multă stricăciune decât 
păcatele. De aceea să nu-1 lăsăm pe diavolul să ne şoptească că păcatul ar fi numai o 
jucărie! 

Să luăm numai bine seama cum Biblia, zugrăvind chipurile oamenilor, nu ni-1 
arată pe nici unul fară culorile păcatelor. Aşa citim: 

- „toţi au păcătuit şi sunt lipsiţi de slava lui Dumnezeu" (Romani 3, 23); 

- „nu este om drept pe pământ care să facă binele şi să nu păcătuiască" (Ecclesiastul 
7, 20); 

- „răutatea oamenilor s-a mărit pe pământ şi toate cugetele şi dorinţele inimii lor 
sunt îndreptate la rău în toate zilele" (Facerea 6, 5); 

- „din inimă ies: gânduri rele, ucideri, adultere, desfrânări, furtişaguri, mărturii 
mincinoase, hule" (Matei 15, 19); 

- „Toţi am ajuns ca necuraţii şi toate faptele dreptăţii noastre ca un veşmânt întinat. 
Noi toţi am căzut ca frunzele uscate şi fărădelegile noastre ne luau ca vântul" (Isaia 64, 5); 

- „nimeni din cei vii nu-i drept înaintea Ta" (Psalmii 142, 2). 

Insă, roadă păcatului este în viaţa de aici ruşinea şi moartea înainte de vreme, 
iar în cealaltă viaţă va fi moartea de veci: „Deci ce roadă aveaţi atunci? Roade de care 
acum vă e ruşine; pentru că sfârşitul acelora este moartea. Dar acum, izbăviţi fiind de 
păcat şi robi facându-vă lui Dumnezeu, aveţi roadă voastră spre sfinţire, iar sfârşitul, viaţă 
veşnică. Pentru că plata păcatului este moartea, iar harul lui Dumnezeu, viaţa veşnică, în 

Hristos Iisus, Domnul nostru" (Romani 6, 21-23). Să gândim mult, mult la nespusa 
pustiire pricinuită de păcate, pentru că nimic nu e mai trist şi mai dureros decât să vezi că 
mori, şi să nu ştii pricina morţii tale! 

Să gândim ce schimbare straşnică a făcut păcatul în firea tuturor oamenilor. 
Omul, ieşit din mâna lui Dumnezeu, era cea mai frumoasă floare a pământului. Şi ce a 
făcut păcatul din această floare? A ros-o ca un vierme, până ce dintr-însa s-a ales o 
urâciune de care singur Dumnezeu „I-a părut rău şi s-a căit Dumnezeu că a făcut pe om pe 
pământ" (Facerea 6, 6). Cu tot dreptul zice proorocul David: „eu sunt vierme şi nu om" 
(Psalmi 21, 6). 

Prin păcat, inima omului este înjosită şi trasă nu la cele de sus, ci la cele de jos 
ale pământului. Păcatul a pus puterile sufleteşti ale omului în cea mai mare neorânduială. 
Păcatul a îndemnat şi îndeamnă simţurile noastre mai mult la cele rele decât la cele bune. 
Păcatul a prefăcut mintea noastră într-un muc slab de lumină, care nu ne poate lumina 
deplin căile vieţii, ci ne lasă mai mult în întuneric. Păcatul a făcut din voia noastră o 
corabie fară cârmaci, mânată de furtuni pe toate valurile primejdiilor morţii şi mereu 
respinsă să se apropie de limanul de mântuire a lui Dumnezeu. Ah, ce fiinţă nefericită şi 
ticăloasă este omul, asemănându-1 cu ceea ce el ar fi putut să fie, dacă ar fi ascultat de 
Domnul Dumnezeul său. Putem uşor înţelege, de ce Sfânta Scriptură se foloseşte de 
cuvintele: orbire, surzenie, boală, somn şi moarte, când vrea să ni-1 arate pe bietul om aşa 
după cum el este aievea în ziua de astăzi. 

Să gândim apoi câtă jertfa a trebuit să se aducă pentru împăcarea păcatelor 
omeneşti. Singur Fiul lui Dumnezeu, Iisus Hristos, a trebuit să vină pe pământ şi să ia trup 
omenesc, ca să ne mântuiască din blestemul călcării legii dumnezeieşti. El, care din 
veşnicie era la Tatăl Său şi prin care s-a făcut toată lumea, El a trebuit să pătimească 
pentru păcătoşi. El, Dreptul, a trebuit să moară pentru noi cei nedrepţi, ca să ne deschidă 
din nou calea către fericirea pierdută a cerului. 

Să gândim cum Domnul şi Mântuitorul nostru Iisus Hristos a fost cu totul 
nesocotit de oameni, a fost necinstit, batjocorit, pălmuit şi bătut. Sângele îi curgea pe 
crucea de pe Golgota şi, în cumplitele Sale chinuri de moarte, El strigă: „Dumnezeul Meu, 
Dumnezeul Meu, de ce M-ai părăsit?" (Marcu 15, 34). Şi, în clipa în care şi-a dat sufletul, 
„întuneric s-a făcut peste tot pământul până la ceasul al nouălea, când soarele s-a 
întunecat" (Luca 23, 44-45), „catapeteasma templului s-a sfâşiat în două de sus până jos, 
şi pământul s-a cutremurat şi pietrele s-au despicat; mormintele s-au deschis" (Matei 27, 
51-52). Iată, toate acestea le-a pricinuit păcatul! Iată, cât de nespus de mare este ticăloşia 
lui! 

Păcatul a grămădit până acum asupra pământului cele mai mari nenorociri. El 
i-a alungat pe Adam şi pe Eva din rai, a adus asupra lumii potopul, a nimicit cu foc şi cu 
pucioasă oraşele Sodoma şi Gomora, a înecat pe Faraon împreună cu oastea lui în Marea 
Roşie, a pricinuit dărâmarea Ierusalimului, i-a spulberat pe evrei ca pleava peste toată faţa 
pământului. Numai păcatele sunt pricina tuturor nevoilor şi suferinţelor de care suspină şi 
gem toţi oamenii şi toată firea. îngâmfările, spurcăciunile trupeşti, pizmele, lăcomiile, 
mâniile, minciunile, înşelăciunile, certurile, batjocurile, dezbinările, asupririle, prigonirile, 
răzbunările, războaiele, toate durerile, bolile şi moartea şi toate răutăţile sunt numai puii 
clociţi de fiara tuturor fiarelor, anume de păcat. Păcatele au pătat şi au stricat faţa tuturor 
făpturilor lui Dumnezeu. 

Iată că fiecare din noi are cea mai sfântă datorie să se ferească de păcate mai 
mult decât de oricare altă primejdie. 

Căci cine ar vrea să se joace cu veninul? 

Cine ar vrea să glumească cu iadul? 

Cine ar vrea să se piardă de viu în focul cel nestins? 

Cine ar vrea să trăiască şi mai departe, fară să-i pese de-i sunt iertate păcatele 

sau nu, şi tară să-i pese de este el stăpân asupra păcatelor, sau de sunt păcatele stăpânii 
lui? 

Cine ar vrea să trăiască şi de acum înainte tară să-i pese de este el al lui 
Hristos ori al diavolului? 

O, de s-ar trezi în fiecare din noi simţirea aceea sfântă care să ne arăte 
groaznica primejdie şi ticăloşie a păcatelor! Solomon zice: „Nebunul îşi bate joc de jertfa 
pentru păcat" (Pildele lui Solomon 14, 9). [C. Morariu, Sfaturi pentru tineret, în Foaia 
diecezană, 1920, Nr. 51] 

5. Umilinţa este virtutea cea dintâi şi cea mai de trebuinţă pentru a 

ne feri de păcate 



Sfântul Grigorie zice: „Precum trufia e rădăcina tuturor fărădelegilor, aşa 
umilinţa e rădăcina tuturor virtuţilor". Iată o asemănare care dovedeşte adevărul acesta: 

Cineva vrea bunăoară să-şi clădească un palat mare şi frumos. Oare cum are el 
să înceapă? Răspunsul ni-1 dă Iisus Hristos aşa: „Cine dintre voi vrând să zidească un turn 
nu stă mai întâi şi-şi face socoteala cheltuielii, dacă are cu ce să-1 isprăvească? Ca nu 
cumva, punându-i temelia şi neputând să-1 termine, toţi cei care vor vedea să înceapă a-1 
lua în râs, zicând: Acest om a început să zidească, dar n-a putut isprăvi" (Luca 14, 28-30). 

De o zidire sau clădire e vorba şi la câştigarea tuturor virtuţilor creştineşti, şi 
încă de o zidire foarte însemnată şi cea mai de lipsă din toate câte ne trebuie, anume de 
zidirea deplinătăţii creştine, ca să ne putem mântui sufletul de veci. Căci precum suntem 
noi numiţi în Sfânta Scriptură via Domnului, tot aşa suntem numiţi şi zidire, cum zice 
bunăoară Sfântul Apostol Pavel: „voi sunteţi ogorul lui Dumnezeu, zidirea lui Dumnezeu" 
(1 Corinteni 3, 9). 

Şi cum adică suntem noi zidirea lui Dumnezeu? Iată cum: la sfântul botez noi 
primim piatra cea dintâi a temeliei pentru această zidire în sufletul nostru, anume virtutea 
credinţei în Dumnezeu. Pe această piatră trebuie să clădim mai departe, ca un zidar harnic, 
pietrele tuturor celorlalte virtuţi creştineşti, adică nădejdea în Dumnezeu, iubirea de 
Dumnezeu, înţelepciunea, dreptatea, bărbăţia, cumpătarea creştinească şi tot aşa înainte, 
până ce casa tuturor virtuţilor noastre va fi ca o biserică sfântă şi numai Dumnezeu va 
locui în această biserică a sufletului nostru. 

In acest înţeles şi Sfântul Apostol Pavel ne numeşte pe noi zidire: „întru El, 



Pagina 22 



orice zidire bine alcătuită creşte ca să ajungă un locaş sfânt în Domnul" (Efeseni 2, 21). 
Aceasta e cea mai strălucită zidire la care trebuie să muncim noi singuri. De aceea ne şi 
îndeamnă acelaşi apostol: „fiecare să ia seama cum zideşte" (1 Corinteni 3, 10). Să se 
pună dar fiecare creştin şi să socotească cheltuielile ce-i lipsesc, ca să poată sfârşi această 
zidire menită să fie lăcaş veşnic pentru sufletul său. 

Ce se cere mai întâi pentru o zidire mare? De bună seamă că bani! Şi ce se 
mai cere? Bani! Şi încă mai ce? Bani! Şi oare unde e comoara din care să putem lua 
necontenit, ca să clădim strălucita zidire a deplinătăţii noastre creştineşti? Comoara 
aceasta ne-o arată Fericitul Părinte Augustin care, întrebat fiind de un anume Dioscorus ce 
să facă ca să vină la calea adevărului şi să fie creştin deplin, iată ce răspuns i-a dat în scris: 
„Tu mă întrebi care-i lucrul cel dintâi ca să poţi ajunge la deplinătatea creştinească, şi eu 
îţi răspund: Umilinţa; şi care-i al doilea lucru? Umilinţa; şi care-i al treilea? Umilinţa; şi 
încă mai ce? Umilinţa!". 

Am zis mai înainte că cea dintâi piatră din temelia tuturor virtuţilor creştineşti 
este credinţa în Dumnezeu ce o mărturisim la sfântul botez. Dar, fară virtutea umilinţei 
(smerenia), nici piatra aceasta nu poate sta, ci şi ea se toceşte şi se nimiceşte. Iată de ce 
singur Iisus Hristos pune virtutea umilinţei la fundamentul tuturor virtuţilor, rostind în 
predica de pe munte prima dată: „Fericiţi cei săraci cu duhul, că a lor este împărăţia 
cerurilor" (Matei 5, 3), adică fericiţi cei ce-şi umilesc mintea înaintea învăţăturilor 
dumnezeieşti, că numai ei îşi mântuiesc sufletele în viaţa cea fericită de veci. Iată de ce 
zice şi Sfântul Casian: „Clădirea virtuţii nu se poate înălţa în inimile noastre, dacă nu e 
pusă mai întâi umilinţa la temelie". Asemenea zice şi Fericitul Augustin: „De vrei să fii 
mare, începe de la lucrul cel mai mic; dacă cugeţi să-ţi faci o clădire măreaţă de vrednicie 
sufletească, cugetă mai întâi la fundamentul umilinţei!". 

Câtă vreme omul e pătat cu păcate, el zace în întuneric şi în umbra morţii şi 
rămâne în noapte câtă vreme e cuprins de semeţia sa. Iar când începe să se micşoreze şi să 

se umilească singur pe sine, atunci pe loc se întoarce la virtute şi la calea mântuirii. Să 
gândim numai la fiul cel pierdut din Sfânta Evanghelie. Părintele cel ceresc abia atunci 1-a 
primit cu dragoste şi s-a bucurat de dânsul, când el cu umilinţă a zis: „Tată, am greşit la 
cer şi înaintea ta şi nu mai sunt vrednic să mă numesc fiul tău" (Luca 15, 21). Asemenea, 
şi femeia cea păcătoasă din Sfânta Evanghelie abia atunci a primit iertarea păcatelor ei, 
când cu adâncă umilinţă a început a uda picioarele lui Iisus Hristos cu lacrimi, a le şterge 
cu perii capului ei, a le săruta şi a le unge cu mir (Luca 7, 37-38). Citind toate vieţile 
sfinţilor, vom vedea că toată sfinţenia lor e întemeiată pe virtutea umilinţei. Este deci 
dovedit cum nu se poate mai deplin, că umilinţa e cea dintâi virtute creştinească şi trebuie 
pusă la temelia tuturor virtuţilor, dacă vrem să ne ferim de păcate şi să ne clădim lăcaşul 
cel trainic al fericirii de veci. 

Virtutea umilinţei ne este şi cea mai de trebuinţă pentru a ne feri de păcate. 
Sfântul Grigorie zice: „Cine vrea să-ţi adune virtuţi tară umilinţă, acela cară colb în vânt". 
Şi acelaşi sfânt părinte mai zice: „Dacă nu ai virtutea umilinţei, apoi fa chiar fapte 
dumnezeieşti, ele rămân deşarte". Şi păgânii făceau fapte bune, dar ei nu cunoşteau 
umilinţa, şi de aceea faptele acelea se puteau numi numai însuşiri bune, iar nu virtuţi. 

Şi nu numai păgânii, ci chiar şi diavolii au unele însuşiri ce noi le numim 
virtuţi, căci să ascultăm numai ce zice Sfântul Macarie. Sfântul acesta trăia într-o pustie în 
cea mai mare asprime şi unui anume Evagrie, care se minuna de acest trai aşa de aspru, i-a 
răspuns aşa: „Ce va să zică toate acestea? Dacă eu n-aş fi numai umilit, oare diavolul nu 
mi-ar putea zice: tu posteşti mult - eu însă n-am atins mâncare de când sunt; tu veghezi 
mult - eu însă nu dorm defel; tu porţi haine aspre - eu însă n-am nici un fel de haină; tu îţi 
omori mădularele trupului cu multă asprime - eu însă sufăr focul şi chinurile iadului; tu nu 
ţii în seamă bunătăţile lumii - eu însă niciodată n-am avut bunătăţi de acestea". Iată că şi 
diavolii au unele însuşiri asemenea virtuţilor, care însă nu se pot numi virtuţi, fiindcă le 
lipseşte umilinţa. De aceea cu tot dreptul zice Sfântul Augustin: „Dacă umilinţa nu merge 

înaintea a tot binelui ce-1 facem, şi lângă dânsul şi după dânsul, atunci îngâmfarea şi 
dezvinuirea noastră ne ia totul din mâini", adică noi nu câştigăm nimic. Fără umilinţă, 
orice fapte bune ale noastre nu sunt plăcute lui Dumnezeu şi noi nu putem aştepta 
niciodată mila Lui. 

Cu greu s-ar putea afla creştini în ziua de azi care să-i întreacă pe fariseii de pe 
timpul lui Iisus Hristos în rugăciuni, în ţinerea posturilor şi în împlinirea celorlalte legi 
dumnezeieşti, şi totuşi ştim cât de aspru i-a mustrat Iisus Hristos pe acei oameni şi ce 
osândă grea a rostit asupra lor. Oare de ce? Pentru că fariseilor le lipsea umilinţa 
(smerenia). Sau nu ştim că fariseul acela, ce s-a rugat cu semeţie în biserică împreună cu 
vameşul, n-a aflat mila lui Dumnezeu, iar vameşul cel umilit s-a întors îndreptat la casa 
sa!? Şi oare n-a zis Iisus Hristos cu prilejul pildei aceleia că „cine se va înălţa pe sine se 
va smeri, şi cine se va smeri pe sine se va înălţa"!? (Matei 23, 12). Nu e dar mirare dacă 
Sfântul Ioan Gură de Aur zice la pilda aceasta: „Dacă ar trebui eu să am una din acestea 
două, anume toate păcatele pe lângă umilinţă sau toate virtuţile pe lângă trufie, atunci mai 
bucuros aş vrea să am toate păcatele pe lângă umilinţă, decât toate virtuţile pe lângă 
trufie". Se înţelege că mai bucuros, deoarece cu umilinţa omul încă tot e în stare să 
învingă orice păcate şi să-şi mântuiască sufletul, iar dacă este el semeţ, atunci nu-1 
aşteaptă altceva decât pieirea, chiar de ar face el fapte dumnezeieşti, cum zice Sfântul 
Grigorie. 

Noi meniţi suntem să ne clădim fiecare casa virtuţilor până la deplinătate, ca 
să aflăm într-însa liniştea vieţii de aici şi odihna de veci a sufletului nostru. Dar oare cine 
clădeşte o casă, fără să închege pietrele laolaltă cu tencuială? Toate virtuţile creştineşti 
sunt pietrele de zidit în clădirea noastră sufletească, iar umilinţa este acea trainică 
tencuială care ţine pietrele virtuţilor la un loc şi dă întregii clădiri tărie veşnică. Fără 
umilinţă, casa virtuţilor noastre, fie ea cât de deplină, va putea sta tot aşa de puţin ca şi 
fiecare zid care n-ar fi închegat cu tencuială. O frumoasă asemănare despre aceasta ne dă 

Iisus Hristos, zicând: „Oricine aude aceste cuvinte ale Mele şi le îndeplineşte, asemăna- 
se-va bărbatului înţelept care a clădit casa lui pe stâncă. A căzut ploaia, au venit râurile 
mari, au suflat vânturile şi au bătut în casa aceea, dar ea n-a căzut, fiindcă era întemeiată 
pe stâncă" (Matei 7, 24-25). Umilinţa este temelia cea tare de piatră a casei de care 
vorbeşte aici Iisus Hristos. 

De altminteri, e de tot cu neputinţă şi de fel nu ne putem închipui ca un om să- 
şi poată clădi sălaş de fericire veşnică pentru sufletul său, dacă el n-are virtutea umilinţei, 
ci e robul greului păcat de moarte al trufiei sau semeţiei sau mândriei sau al falei sau al 
fuduliei, cum zice poporul nostru. Căci oare nu ştim că Dumnezeu, chiar din pricina 
acestui păcat care este cel dintâi de pe lume, i-a izgonit pe cei mai luminaţi îngeri din 
strălucirea cerului în întunericul iadului, unde ei s-au prefăcut în draci ori în diavoli!? Nu 
este aceasta destulă dovadă că Dumnezeu a voit odată pentru totdeauna să curăţească 
fericita împărăţie a cerurilor de păcatul trufiei, faţă de care nimic nu e mai urâcios înaintea 
Lui!? Nu este aceasta destulă dovadă că în acea fericită împărăţie nici chiar umbra acestui 
păcat nu se poate suferi!? Rămâne dar veşnic adevărat că orice semeţie ar fi încuibată într- 
un om, ea este într-însul semnul cel mai vădit al diavolului, şi el de fel nu poate avea 
nădejde de mântuirea sa sufletească până când nu se va îngriji să stârpească dinăuntrul său 
această buruiană veninoasă cu totul şi, în locul ei, să planteze virtutea îngerească a 
umilinţei. 

Uşa la împărăţia cerurilor este Iisus Hristos, căci El singur zice: „Eu sunt uşa: 
de va intra cineva prin Mine, se va mântui" (Ioan 10, 9). Dar cum e uşa aceasta? Toată 
viaţa pământească a lui Iisus Hristos ne dovedeşte că uşa Lui e mică, îngustă şi joasă, aşa 
că cei ce vor să intre printr-însa trebuie numaidecât să se plece sau să se umilească. Aşa de 
scumpă e virtutea umilinţei încât Iisus Hristos, în Fericirile Sale, zice despre cei umiliţi: 
„Fericiţi cei săraci cu duhul, că a lor este împărăţia cerurilor" (Matei 5, 3). Să luăm bine 
seama, El nu zice că a lor va fi împărăţia cerurilor, ci a lor este, adică cei umiliţi, chiar în 

viaţa asta pământească fiind, pare că sunt în împărăţia cerurilor. 

Să mergem dar fiecare în voia Domnului, dar să nu uităm niciodată că, dacă 
vrem să ne facem vrednici de plata Lui, trebuie să fim „îmbrăcaţi-vă întru smerenie" - 
cum zice Sfântul Apostol Petru -„pentru că Dumnezeu celor mândri le stă împotrivă, iar 
celor smeriţi le dă har" (1 Petru 5, 5) [C. Morariu, Virtutea creştină, tom. III, Cernăuţi, 
1909, pag. 5-12]. 

Dar zice Sfântul Augustin: „Nu orice umilinţă este adevărată. Umilinţa 
adevărată e iscusită, ea ştie a ţine în tot locul măsura şi a merge spre ţinta cea dreaptă. 
Există o umilinţă a fricii de rob, o umilinţă a neştiinţei şi o umilinţă a bolânziei (nebuniei). 
Umilinţa adevărată ştie a deosebi locul, timpul şi împrejurările", sau - cum zice Sfântul 
Grigorie cel Mare - „ştie a se păzi cu grijă să nu întrecem măsura, şi aşa să ne lepădăm de 
drepturile ce ni se cuvin". 

Negândind că „la Dumnezeu însă toate sunt cu putinţă" (Matei 19, 26), un 
intelectual de-ai noştri, foarte cumsecade, lipsit momentan de umilinţă, mi-a mărturisit că 
el crede în toate cele ale legii noastre creştineşti, dar nu poate crede cum să fi putut 
preacurata Fecioară Măria a-L naşte pe Iisus Hristos pe altă cale decât pe cea firească. 

Lipsit de umilinţă şi având numai o spoială de cultură teologică, mi-a făcut 
observaţie un enoriaş al meu, după ce la o înmormântare am citit Sfânta Evanghelie şi i- 
am întins Sfânta Carte s-o sărute: „Ha, ha, ha, und Sie glauben daran? Das ist eine Fabel!" 
(adică, hohotind mi-a zis: Şi dumneata crezi în cele citite? Asta-i o fabulă!). 

Lipsa de umilinţă şi spoiala de cultură teologică 1-a făcut şi pe un doctor de-ai 
noştri în sfânta teologie să-mi răspundă la întrebarea foarte serioasă pe care i-am pus-o, ce 
crede el despre învăţătura noastră creştinească: „Cred ceea ce cutare papă a zis către 
cardinalul său, când a intrat în catedrala din Lyon şi a găsit tot poporul îngenuncheat: Si 
vulgus decipi vuit, ergo decipiatur! (Dacă lumea vrea să fie înşelată, atunci să fie 
înşelată!)". 

Lipsa de umilinţă şi spoiala de cultură teologică a fost pricina pentru care un 
preot de-ai noştri nu pregătea nicicând Sfintele Taine pentru bolnavi ci, când se întâmpla 
să fie chemat la împărtăşirea unui bolnav, lua o bucăţică de orice pâine în locul celei 
anume prescrise. 

Pomelnicul acesta de păcate - venin sufletesc, căruia în starea de decadenţă 
din ziua de astăzi a Bisericii noastre i s-ar putea încă multe adăuga - nu mai e de tăinuit, ci 
numaidecât de dat în vileag ca pildă de cea mai groaznică primejdie de moarte ce ne 
aşteaptă pe toţi, dacă nu ne vom pocăi. 

In 1923 am făcut cunoştinţă în Govora cu un deputat din Cameră. A doua zi, 
citind eu, lângă Izvorul Ferdinand, cartea Mitropolitului Primat Doctor Cristea, Trei ani 
de Arhipăstorie, chiar la locul unde se zice că cineva vrea să scoată afară învăţământul 
religios din şcolile Regatului român şi, fiind deputatul amintit aproape de mine, îi arăt 
pasajul respectiv, îi spun ce cuprinde şi-1 rog să citească. El îmi răspunde: 

- Nu citesc, nu, pentru că vom scoate noi religia afară din şcoli! 

Eu îi zic: Să nu-ţi ajute Dumnezeu! 

Şi el îmi replică: Cu, ori tară ajutorul lui Dumnezeu, noi vom scoate-o afară! 

Iisus Hristos zice: „Eu sunt Lumina lumii" (Ioan 8, 12) şi „Eu sunt Calea, 
Adevărul şi Viaţa" (Ioan 14, 6). Iată pe Cine vrea deputatul român să scoată afară din 
şcolile noastre! 

6. Lupta împotriva păcatelor 



Nimic nu întunecă mai mult ochii sufletului şi nu amuţeşte mai sigur glasul 
cugetului decât un păcat care îl faci cu voia şi cu ştirea ta. Fie păcatul acela cât de mic, el 
este foarte primejdios. O mică gaură poate îneca întreaga corabie, şi o mică scânteie poate 
nimici şi casa cea mai mare. Tot aşa şi un mic păcat, ascuns cu ştiinţă în inima noastră, 
poate să ne piardă sufletul pe vecie. Să începem dar lupta împotriva oricărui păcat, fie el 
cât de mic. 

Ce minunat de frumoase sunt cuvintele Sfintei Scripturi: „Prindeţi vulpile, 
prindeţi puii lor, ele ne strică viile" (Cântarea cântărilor 2, 15), adică prindeţi şi ucideţi 
păcatele cele mici care strică sufletele voastre! 

Sigur că nici un păcătos n-a gândit de la început că se va cufunda aşa de adânc 
în noroiul păcatelor. Fiecare a făcut întâi un păcat mic, apoi un păcat mai mare, apoi altele 
şi mai grele, până ce în sfârşit s-a înecat cu totul în mocirla fărădelegilor. Să ne luptăm dar 
vitejeşte împotriva fiecărui păcat chiar din clipa în care el ne ispiteşte. Să nu ne împăcăm 
cu el în nici un chip, să nu-1 lăsăm să se furişeze în inimile noastre, fie el şi cel mai 
neînsemnat. Cât de mic e vârful unui ac şi totuşi, dacă el face numai o găurică, trage după 
sine şi aţa cea mai lungă. Să gândim la cuvintele apostolului: „Oare nu ştiţi că puţin aluat 
dospeşte toată frământătura?" (1 Corinteni 5, 6). 

Nu numai unul din cei păţiţi ne-ar putea istorisi că nenorocirea întregii sale 
vieţi i-a pricinuit-o numai împăcarea cu cel dintâi păcat. El ne-ar putea spune că întâi a 
început a minţi şi a înşela în lucruri mici, apoi, pas cu pas, s-a tot înrăutăţit, aşa încât a 
ajuns să facă fărădelegi la care mai înainte nici nu visa, până ce în sfârşit şi-a pierdut şi 
slujba şi averea şi sănătatea şi toată liniştea şi, înainte de iadul de veci, îşi are iadul aici pe 

pământ. 

Astfel de pilde îngrozitoare să ne fie totdeauna înaintea ochilor, mai ales când 
e vorba de adevăr, dreptate, cinste şi omenie. Să avem grijă să ne fie cugetul cu totul 
curat. Să gândim la cuvintele Mântuitorului: „Cel ce este credincios în foarte puţin şi în 
mult este credincios; şi cel ce e nedrept în foarte puţin şi în mult este nedrept" (Luca 16, 
10). 

Zică lumea ce vrea, păcatele răutăţi rămân, fie ele mici ori mari. Toate 
deprinderile cele rele izvorăsc din fapte rele mici, şi cea mai mică faptă rea pricinuieşte 
adesea cea mai mare nenorocire. Toporul a cerut pădurii numai o mică bucăţică de lemn, 
pădurea s-a învoit, toporul şi-a făcut coadă şi a tăiat toţi copacii. Aşa cere diavolul să bage 
numai o mică aşchie în inima noastră şi, dacă noi ne învoim, în curând suntem ai lui cu 
totul. 

Sunt două căi pe care ajungi într-o prăpastie: una este să te arunci în ea, alta 
este să mergi încet pe trepte în jos. Şi sunt două căi de mers la iad. Puţini descreieraţi ori 
deznădăjduiţi se aruncă în el cu ochii deschişi, cei mai mulţi încep a se coborî în 
străfundurile lui pe treptele micilor păcate. Fă începutul numai cu un mic păcat şi, în 
curând, păcatele cele grele te vor trage tot mai în jos. Chiar păgânul Iuvenal zice: „Cine s- 
a mulţumit numai cu un singur păcat?". 

Foarte bine ne arată Ieremie Taylor cum omul înaintează pe calea păcatelor. El 
zice: „Păcatul îl înspăimântează mai întâi pe om, apoi i se face plăcut, uşor şi înveselitor. 
Mai departe i se tot îndeasă şi i se preface în datină ce nu se mai poate stârpi. Apoi omul 
nu mai vădeşte dorinţa de a se pocăi şi, la urma urmelor, numai osânda îl aşteaptă". 

Mult ne e ajutată lupta împotriva păcatelor dacă ne gândim că în tot locul, în 
casă, în câmp, între mai mulţi oameni sau când suntem singuri, oriunde ne-am afla, ochii 
lui Dumnezeu ne văd totdeauna: „Ochii Domnului sunt pretutindeni, veghind asupra celor 
buni şi asupra celor răi" (Pildele lui Solomon 15, 3). „Domnul cercetează toate inimile şi 

cunoaşte toată mişcarea gândurilor. De II vei căuta pe El, II vei găsi, iar de II vei părăsi şi 
El te va părăsi. Bagă de seamă însă, de vreme ce Domnul te-a ales să zideşti locaş 
sfinţeniei Lui, fii tare şi fa ceea ce a rânduit El" (1 Paralipomena (cartea Cronicilor) 28, 9- 
10). 

Să gândim necurmat că avem de lucru cu Dumnezeu care nicicând nu doarme 
şi pe toate le vede, toate le ştie. Noi putem să-i înşelăm pe părinţii noştri ori pe alţi 
oameni, putem să le spunem minciuni ori să ne facem în faţa lor mai frumoşi decât ne 
simţim în inima noastră, dar pe Dumnezeu nu-L putem înşela, pentru că El cunoaşte toate 
tainele noastre. El ne ţine în lumină şi cele mai ascunse păcate şi, spre marea noastră 
ruşine, dacă noi nu ne vom pocăi, ele ne vor fi arătate într-o zi înaintea întregii lumi. 

Cât de puţin cugetă oamenii la acest lucru aşa de mare! Câte răutăţi nu fac ei, 
care cu bună seamă nu le-ar face, dacă ar gândi că ele vor fi odată vădite. Da, mulţime de 
bieţi nenorociţi au gânduri ce nu se pot arăta nici în lumina dreptăţii dumnezeieşti, nici în 
a celei omeneşti. Mulţime de astfel de oameni gândesc, grăiesc pe furiş vorbe, ori fac în 
întuneric fapte pentru care sângele li s-ar urca în faţă de ruşine, dacă ei ar şti că gândurile, 
vorbele şi faptele acelea vor fi odată descoperite şi judecate nu de Dumnezeu, care cu 
bună seamă le va judeca, ci de semenii lor. 

Un sunet de paşi apropiaţi a împiedicat de multe ori planul unei fapte rele. O 
batere la uşă a fost adeseori de ajuns ca să zădărnicească împlinirea unei fărădelegi. Şi ce 
ticăloşie cumplită e să-i vezi pe oameni temându-se numai de ochii omeneşti şi nesfiindu- 
se de „ochii Celui în faţa Căruia noi vom da socoteală" şi „nu este nici o făptură ascunsă 
înaintea Lui, ci toate sunt goale şi descoperite" (Evrei 4, 13). O, de am urma cu toţii 
tânărului Iosif, care în mod deosebit de ochii lui Dumnezeu s-a sfiit, când stăpâna sa a voit 
să-1 ducă în ispita păcatului. Nimeni nu era în casă să-1 poată vedea, nici un ochi omenesc 
n-ar fi putut mărturisi împotriva lui şi totuşi evlaviosul tânăr zice: „Cum dar să fac eu 
acest mare rău şi să păcătuiesc înaintea lui Dumnezeu?" (Facerea 39, 9). 

Să ne întrebăm dar totdeauna: Gândesc eu că Dumnezeu mă vede? Să trăim 
numai ca înaintea ochilor Stăpânului lumii: „Şi a umblat Enoh înaintea lui Dumnezeu" 
(Facerea 5, 22) Umblarea sau traiul de felul acesta va fi odată pentru noi cerul, va fi 
vederea lui Dumnezeu pe vecie. Să nu grăim nici o vorbă pe care să n-o poată suferi şi 
Dumnezeu. Să nu scriem nici un cuvânt, care să nu fie plăcut şi lui Dumnezeu. Să nu 
mergem în nici un loc, unde îngerul păzitor al vieţii noastre ar fi silit să se depărteze de 
noi. Să nu citim nimic, tară să fim totdeauna gata a zice: Iată, Doamne, eu cele bune şi de 
folos mă silesc a le şti şi a le urma! 

Să nu petrecem timpul niciodată în trândăvie, ci să-1 folosim aşa încât, dacă în 
toată clipa Domnul ne-ar întreba „Ce faci tu?", fiecare dintre noi să poată răspunde: 
„Cercetează-mă, Doamne, şi cunoaşte inima mea; încearcă-mă şi cunoaşte cărările mele şi 
vezi de este calea fărădelegii în mine şi mă îndreptează pe calea cea veşnică" (Psalmi 138, 
23-24). [Foaia diecezană, 1921, Nr. 5, pag. 2-4] 

7. Ajutorul cel mai mare în lupta contra păcatelor 



Ajutorul acesta ni-1 dă numai Fiul lui Dumnezeu, Iisus Hristos. Ca să ni-1 dea 
însă, noi trebuie să-L cunoaştem pe Mântuitorul nostru. Câtă vreme ne lipseşte cunoştinţa 
aceasta, zadarnice rămân toate opintirile de a ne mântui. 

Dar trebuie de spus că pe Iisus Hristos nu-L cunoşti, dacă ştii numai istoria 
vieţii Lui celei sfinte, ci II cunoşti abia atunci, când II simţi ca pe cel mai scump şi mai 
sfânt odor al sufletului tău, şi mereu năzuieşti să-ţi îndrepţi toate clipele traiului numai 
după voia Lui. Când ştii hotărât că gândeşti totdeauna, vorbeşti totdeauna şi făptuieşti 
totdeauna numai aşa cum vrea Iisus Hristos, atunci poţi zice că II cunoşti pe Mântuitorul 
tău şi eşti prietenul Lui, fiindcă El singur ne asigură: „Voi sunteţi prietenii Mei, dacă faceţi 
ceea ce vă poruncesc" (Ioan 15, 14). 

Siliţi-vă dar, creştinilor, cum zice Sfântul Apostol Pavel: „Ca să-L cunosc pe 
El şi puterea învierii Lui şi să fiu primit părtaş la patimile Lui, facându-mă asemenea cu 
El în moartea Lui" (Filipeni 3, 10). întăriţi- vă în Iisus Hristos aşa încât să puteţi zice 
oricând: Numai Hristos este preaputernicul meu ajutor la toate nevoile, El este pacea şi 
tăria mea, El este viaţa şi mângâierea mea, El este Doctorul şi Păstorul meu, Mântuitorul 
şi Dumnezeul meu! 

De ce vă îndemn eu aşa de stăruitor la acest lucru? Pentru că în Iisus Hristos 
avem „răscumpărarea prin sângele Lui, adică iertarea păcatelor. Acesta este chipul lui 
Dumnezeu celui nevăzut, mai întâi născut decât toată făptura. Pentru că întru El au fost 
făcute toate, cele din ceruri şi cele de pe pământ, cele văzute, şi cele nevăzute, fie tronuri, 
fie domnii, fie începătorii, fie stăpânii. Toate s-au făcut prin El şi pentru El. El este mai 
înainte decât toate şi toate prin El sunt aţezate. Şi El este capul trupului, al Bisericii; El 

este începutul, întâiul născut din morţi, ca să fie El cel dintâi întru toate. Căci în El a 
binevoit (Dumnezeu) să sălăşluiască toată plinirea. Şi printr- Insul toate cu Sine să le 
împace, fie cele de pe pământ, fie cele din ceruri, făcând pace prin El, prin sângele crucii 
Sale" (Coloseni 1, 14-20). 

Numai în Iisus Hristos îşi află sufletul nostru deplină mulţumire pentru toate 
trebuinţele sale. Noi singuri nu avem nici dreptate, nici pace, nici mângâiere, nici curaj, 
nici răbdare, nici puterea de a trece nepătaţi prin răutăţile lumii acesteia. Numai în Iisus 
Hristos avem milă, pace, înţelepciune, dreptate, sfinţenie, mântuire. Noi putem face fapte 
bine plăcute lui Dumnezeu numai atunci când ne încredem cu totul în Iisus Hristos. 
Numai aşa suntem deplin înarmaţi şi numai aşa vom învinge. 

Adevărata taină a tăriei, a sănătăţii şi înaintării sufletului pe calea binelui este 
să trăieşti numai în Iisus Hristos, să te uiţi numai la El şi să-ţi cauţi în El toată puterea. 
Apostolul Pavel zice: „Toate le pot întru Hristos, Cel care mă întăreşte" (Filipeni 4, 13). 

Să ne îngrijim dar din răsputeri ca Iisus Hristos să fie comoara cea mai sfântă 
a sufletelor noastre şi să mergem numai la El, dacă vrem să ajungem la sfârşitul cel bun al 
vieţii. 

La orice trebuinţă, cel dintâi pas să ne fie îndreptat către Hristos. 

Ne trebuie sfat prietenesc? Hristos ne este cel mai bun prieten, căci „mai mare 
dragoste decât aceasta nimeni nu are, ca sufletul lui să şi-1 pună pentru prietenii săi" (Ioan 
15, 13). 

Ne simţim nevrednici din pricina păcatelor? Să nu ne temem, căci Domnul 
zice: „De vor fi păcatele voastre cum e cârmâzul, ca zăpada le voi albi, şi de vor fi ca 
purpura, ca lâna albă le voi face" (Isaia 1, 18). 

Ne simţim noi slabi de a-L urma pe Hristos? Să n-avem frică, că El ne va da 
pe Duhul Sfânt ca să locuiască în noi şi să ne îndrepte la tot binele şi adevărul. 

Ne pricinuiesc griji multele noastre slăbiciuni? Să nu şovăim defel, pentru că 
nu e nici un duh necurat pe care Iisus Hristos să nu-1 poată izgoni, nu e nici o neputinţă, 
pe care El să n-o poată vindeca. Şi dacă ne-ar nelinişti orice îndoieli, să ne scuturăm de 
ele, că doară Hristos ne spune: „Veniţi la Mine toţi cei osteniţi şi împovăraţi şi Eu vă voi 
odihni pe voi" (Matei 11, 28). Şi tot El zice: „pe cel ce vine la Mine, nu-1 voi scoate afară" 
(Ioan 6, 37). 

Iisus Hristos cunoaşte deplin inima fiecăruia şi are milă de orice slăbiciune a 
noastră. Noi nu vom avea nici o dezvinovăţire dacă-L vom părăsi pe cel mai bun Prieten 
al nostru, pe Mântuitorul lumii întregi. Deci, dacă ne e dragă viaţa şi mai ales dacă vrem 
să ieşim deplin biruitori din lupta împotriva tuturor păcatelor şi aşa să scăpăm de muncile 
cele veşnice ale iadului, să ne silim a-L cunoaşte pe Iisus Hristos cât se poate mai mult şi 
mai bine, şi să ne îndreptăm tot traiul numai după voia Lui! [Foaia diecezană, 1923, Nr. 1, 
pag. 2 şi 3] 



Pagina 35 



8. Cunoştinţa lui Iisus Hristos ne-o chezăşuieşte citirea Bibliei sau a 
Sfintei Scripturi şi îndeobşte toată învăţătura creştinească 

In Biblie sau în Sfânta Scriptură, Iisus Hristos ne întâmpină singur ca 
Doctorul acela, care ne arată cum să ne vindecăm de păcate şi cum putem trece la viaţa 
cea fericită de veci. In cartea aceasta sfântă, se află tot ce trebuie să ştim ca să avem pace, 
să ne sfinţim şi să ne mântuim nu numai în traiul de aici, ci şi în cel veşnic. 

Proorocul David întreabă: „Prin ce îşi va îndrepta tânărul calea sa?". Şi 
răspunde singur: „Prin păzirea cuvintelor Tale" (Psalmii 118, 9). Doamne! Iată că fiecare 
dintre noi e dator de tânăr să-şi ţină calea vieţii curată. Dar noi, românii, ne-am încredinţat 
mântuirea, acum câţiva zeci de ani, numai şcolilor de înţelepciune curat omenească şi, cu 
înşelăciunea aceasta, ne-am trezit la urmă aşa de bolnavi, încât acum cu dor aşteptăm 
mângâierea cuvintelor din Sfânta Scriptură: „Nici iarbă de leac, nici alifie nu i-a vindecat, 
ci cuvântul Tău, Doamne, cel ce toate le vindecă" (Cartea înţelepciunii lui Solomon 16, 
12). Cuvântul acela, unicul leac de deplină însănătoşire, se îngrijesc oameni luminaţi de-ai 
noştri să-1 dea în curând întregului nostru popor. Biblia se tipăreşte cu zor în Bucureşti. 

[Preotul C. Morariu a susţinut intens tipărirea Bibliei în limba română şi 
distribuirea ei cu un preţ mic. El va înfiinţa în anul 1912, la Suceava, Institutul Biblic 
Românesc. După o intensă activitate publicistică privind promovarea acestei idei, 
Mitropolitul Primat Doctorr Miron Cristea va prelua în statutul Bisericii Autocefale 

A 

Române obligaţia susţinerii la nivel central a unui Institut Biblic. In text, părintele îşi 
mărturiseşte bucuria că Institutul Biblic de la Bucureşti pregătea tipărirea Bibliei. Vezi: C. 
Morariu, Cursul vieţii mele. Memorii, Ed. Hurmuzachi, Suceava, 1998, pag. 138-140. 
(nota editorului)] . 

Ce bucurie va fi atunci, când fiii şi fiicele neamului nostru se vor deprinde de 

tineri a citi Biblia, cumpărându-şi fiecare câte una şi nelăsându-se înşelaţi de vorbele 
unora, cum că această carte ar fi bună numai pentru oamenii cei bătrâni. Ce bucurie va fi 
atunci, când noi românii, şi tineri şi bătrâni, vom citi cartea aceasta sfântă cu nespus de 
mare folos, când ne vom curăţi de legiunile de păcate care astăzi ne omoară. Vom împlini 
astfel voia lui Dumnezeu, sfmţindu-ne mereu, şi aşa ne vom mântui întreaga viaţă, şi 
aceasta vremelnică şi cea veşnică! 

Din Biblie, toţi drepţii şi sfinţii lui Dumnezeu şi-au adunat pricepere şi 
înţelepciune. Timotei cunoştea cartea aceasta, pe când era încă copil. Deci nimeni să nu 
dispreţuiască cuvântul dumnezeiesc din Biblie, căci „cel ce nu ia în seamă cuvântul (lui 
Dumnezeu) este dat pierzării, iar cel ce se teme de porunca Lui, este răsplătit" (Pildele lui 
Solomon 13, 13). 

înainte de citirea Bibliei ne vom ruga mai întâi lui Dumnezeu, ca Duhul Sfânt 
să ne lumineze ochii minţii şi să ne ajute a înţelege bine cele ce citim. Vom citi apoi cartea 
aceasta cu sfinţenie, căci ea nu-i cuvânt omenesc, măcar că e scrisă de oameni, ci e curat 
cuvântul lui Dumnezeu, pe care l-au scris oameni însufleţiţi de Duhul dumnezeiesc. Şi 
vom mai citi Biblia cu credinţa neclintită că rău e tot ceea ce ea ne spune că e rău, şi bine 
e tot ceea ce ea ne spune că e bine. Rea e orice învăţătură care nu se potriveşte cu 
învăţătura Bibliei ori a Sfintei Scripturi. Păcătoasă e orice faptă a vieţii noastre, dacă ea e 
împotriva Sfintei Scripturi. De astfel de fapte noi trebuie să ne ferim numaidecât. 

Citim că regele Ioachim, ascultând cuvintele Sfintei Scripturi, a tăiat toate 
filele ei şi le-a aruncat în foc (Ieremia 36, 23). De ce a făcut el aşa? Pentru că adevărul cel 
veşnic şi sfânt nu se potrivea cu viaţa lui păcătoasă. Iar regele Iosia, „când a auzit regele 
cuvintele legii (dumnezeieşti) şi-a rupt hainele sale (de întristare)" (2 Paralipomena 
(Cartea cronicilor) 34, 19). O, iubiţilor cititori, de aţi urma şi voi lui Iosia şi nu lui 
Ioachim! 

Vom citi apoi Sfânta Scriptură regulat. Asta e calea, pe care putem ajunge să 

cunoaştem cuvântul lui Dumnezeu cum se cuvine. Ochirea pe fugă în Biblie aduce puţin 
folos, ea nu ne deschide toate comorile Duhului Sfânt şi nu ne face vrednici să purtăm cu 
vitejie sabia duhului în ceasurile ispitelor. Ne vom înarma însă regulat şi necontenit cu 
armele adevărurilor celor sfinte şi atunci curând vom cunoaşte deplin puterea şi preţul lor. 
Atunci, în clipele ispitelor, aducerile aminte din Sfânta Scriptură se vor ivi înaintea 
ochilor noştri sufleteşti ca nişte ostaşi viteji gata să se arunce în luptă şi mai bine să moară 
decât să se lase învinşi de păcate. Atunci, la vreme de descurajare, vom afla mângâiere în 
făgăduinţele dumnezeieşti şi, când vom fi zbuciumaţi de îndoieli, lumina senină a 
cuvântului celui veşnic va împrăştia toată ceaţa şi pâcla sufletului nostru. Atunci şi noi 
vom putea zice ca proorocul David: „In inima mea am ascuns cuvintele Tale, ca să nu 
greşesc Ţie" (Psalmi 118, 11). Atunci, cuvintele Bibliei, cum zice Solomon, „te vor 
conduce când vei vrea să mergi; în vremea somnului te vor păzi, iar când te vei deştepta 
vor grăi cu tine" (Pildele lui Solomon 6, 22). 

De ce stau eu atâta de vorbă despre citirea Bibliei? Pentru că ne aflăm într-o 
vreme când foarte mulţi oameni sunt deprinşi a citi şi se tipăresc mulţime de scrieri, deşi 
puţine aduc folos. In ziua de astăzi este o adevărată patimă cu tipăritul de cărţi, gazete şi 
de felurite scrieri. Ce minune ar fi dacă în toate tipăriturile acestea s-ar afla duhul legii 
creştineşti! Dar tocmai asta e nenorocirea cea mare, că în cele mai multe din ele stă ascuns 
veninul satanei. Bietul om neştiutor le cumpără, le citeşte, şi aşa, pentru banul lui agonisit 
cu atâta muncă, îşi otrăveşte sufletul, pregătindu-1 pentru osânda de veci. 

Să ne păzim mai mult decât de foc şi decât de orice primejdie de moarte de 
cititul scrierilor celor otrăvitoare! Ar fi cea mai mare nenorocire să citim toate 
blestemăţiile ce ne aţâţă simţurile la fărădelegi, şi să lăsăm la o parte cărţile cele sfinte şi 
mai ales Biblia, după ce ea va ieşi tipărită. Să dăm cinstea cuvenită Sfintei Scripturi în 
toate zilele vieţii noastre! înainte de a citi altceva, să citim mai întâi Sfânta Biblie! Şi să 
luăm tare bine seama la ceea ce citim! Să preţuim orice scriere numai după duhul legii 

creştineşti. In care vom afla mai mult duh creştinesc, acelea sunt cele mai bune; iar în care 
vom afla puţin duh creştinesc sau nu vom afla defel, acelea sunt cele mai rele. [Foaia 
diecezană, 1921, Nr. 3, pag. 2 şi 3] 

In toată învăţătura creştinească ni se face cunoscut Iisus Hristos. Să ne folosim 
dar de toate darurile ce Dumnezeu le-a lăsat Sfintei noastre Biserici. Să mergem regulat la 
lăcaşul Domnului, de câte ori nu suntem împiedicaţi de greutăţi ce nu le putem înlătura. 
Să ne împlinim datoria asta cu tot dinadinsul şi să jertfim zilele cele sfinte numai 
Domnului. Să nu cutezăm a nesocoti Biserica şi darurile ei sfmţitoare zicând că nu vedem 
folosul lor. Numai un nebun ar putea gândi să clădească o casă fară să se folosească de 
scări şi de schele. Şi tot aşa numai un nebun ar putea nesocoti Biserica lui Dumnezeu şi 
darurile ei sfmţitoare care sunt unicele scări şi schele cu ajutorul cărora putem sfârşi 
clădirea mântuirii noastre. Cuvântul dumnezeiesc, pe care-1 auzim prin biserici, are un 
glas tainic ce pe nesimţite grăieşte multora, deşi ei nu-1 primesc în inima lor. Şi rar se 
întâmplă ca glasul acela să nu ne trezească când auzim cum el mustră păcatele, cum laudă 
viaţa sfinţeniei, cum II preamăreşte pe Hristos şi cum osândeşte lucrurile diavolului. E cu 
neputinţă să rămâi nepăsător ascultând Duminică după Duminică şi sărbătoare după 
sărbătoare, cum acel glas zugrăveşte în culorile cele mai luminoase, pe de o parte icoana 
împărăţiei cereşti şi a fericirii celei veşnice, iar pe de altă parte icoana deşertăciunii şi a 
zădărniciei tuturor zbuciumărilor lumeşti. E cu neputinţă să te arunci într-un trai 
destrăbălat şi urât câtă vreme mereu auzi glasul acela care te cutremură şi te înfioară. 
Cuvântul dumnezeiesc îi păzeşte pe mulţi de temniţă şi de spânzurătoare, deşi, numai din 
pricina lor, nu-i păzeşte şi de iad. 

Să respingem toată pricina care ne-ar ademeni să nu cinstim zilele cele sfinte. 
Căci, începând a necinsti aceste zile, în curând ne vom dezgusta şi de Sfânta Biserică, 
încetând a merge la Sfânta Biserică, vom înceta a citi şi cartea lui Dumnezeu, Sfânta 
Scriptură sau Sfânta Biblie şi, necitind cartea aceasta, în curând nu-L vom mai cinsti nici 

pe însuşi Dumnezeu. Iată că, cine începe a nu mai avea Duminică şi sărbătoare, acela 
sfârşeşte cu aceea că II pierde şi pe Dumnezeu şi, pierzându-L pe Dumnezeu, se-nţelege 
că se pierde şi pe sine însuşi. 

Folos nespus de mare avem dacă cinstim Duminicile şi sărbătorile. Folosul 
acela ni-L spune Sfântul Duh prin rostirea proorocului Isaia aşa: „Dacă îţi vei opri piciorul 
tău în ziua de odihnă şi nu-ţi vei mai vedea de treburile tale în ziua Mea cea sfântă, ci vei 
socoti ziua de odihnă ca desfătare şi vrednică de cinste, ca sfinţită de Domnul, şi vei 
cinsti-o, fară să mai umbli, fară să te mai îndeletniceşti cu treburile tale şi fără să mai 
vorbeşti deşertăciuni, atunci vei afla desfătarea ta în Domnul" (Isaia 58, 13-14). 

Un lucru e hotărât ştiut, anume că purtarea noastră în zilele cele sfinte 
dovedeşte în chipul cel mai lămurit pregătirea noastră pentru călătoria la cer. Traiul nostru 
din aceste zile închipuieşte traiul ceresc şi este o părticică din el. Cine crede că zilele 
sfinte sunt menite pentru plăcerea sa, acela poate fi deplin încredinţat că inima lui trebuie 
numaidecât să se schimbe cu totul. [Foaia diecezană, 1921, Nr. 6, pag. 1-3] 

9. Rugăciunea şi puterea ei 



Să nu uităm că rugăciunea este cel dintâi pas pe calea pocăinţei. Fiecare 
trebuie să rămână uimit de puterea uriaşă pe care Duhul Sfânt o dă oamenilor prin 
rugăciune. In ziua învierii, seara, „uşile fiind încuiate, unde erau adunaţi ucenicii de frica 
iudeilor, a venit Iisus şi a stat în mijloc" (Ioan 20, 19). Iar după ce au primit pe Duhul 
Sfânt, aceiaşi ucenici au ieşit cu cea mai mare îndrăzneală înaintea norodului evreiesc 
adunat „din toate neamurile care sunt sub cer" la serbarea Rusaliilor în Ierusalim, şi au 
cuvântat astfel încât „erau uimiţi toţi şi se minunau zicând: Iată, nu sunt aceştia, care 
vorbesc, toţi galileieni? Şi cum auzim noi fiecare limba noastră, în care ne-am născut?" 
(Faptele Apostolilor 2, 5, 7-8). 

Aceiaşi ucenici şi-au ridicat glasul, îndemnând: „Pocăiţi-vă şi să se boteze 
fiecare dintre voi în numele lui Iisus Hristos, spre iertarea păcatelor voastre, şi veţi primi 
darul Duhului Sfânt", şi au grăit cu atâta putere încât „în ziua aceea s-au adăugat ca la trei 
mii de suflete", adică cam trei mii de evrei s-au făcut creştini (Faptele Apostolilor 2, 38, 
41). 

Puterea Duhului Sfânt a înzestrat pe apostoli nu numai cu darul de a grăi în 
felurite limbi, ci le-a dat şi curajul leului, mântuindu-i cu totul de frica de oameni de care 
erau cuprinşi mai înainte, ba, după cum ne dovedeşte întreaga lor viaţă, avântându-i şi 
până la înălţimea aceea unde omul, ca unealtă pentru preamărirea lui Dumnezeu şi 
mântuirea fraţilor, cu bucurie şi cu dragoste priveşte chiar în faţa morţii sale nefireşti. 
Puterea Duhului Sfânt, a cărui roadă este „dragostea, bucuria, pacea, îndelungă-răbdarea, 
bunătatea, facerea de bine, credinţa, blândeţea, înfrânarea, curăţia" (Galateni 5, 22-23), a 
arătat în curând cea mai frumoasă icoană a vieţii cereşti între credincioşii lui Hristos de pe 
pământ, căci citim: „Iar inima şi sufletul mulţimii celor ce au crezut erau una şi nici unul 

nu zicea că este al său ceva din averea sa, ci toate le erau de obşte. Şi cu mare putere 
apostolii mărturiseau despre învierea Domnului Iisus Hristos şi mare har era peste ei toţi. 
Şi nimeni nu era între ei lipsit, fiindcă toţi câţi aveau ţarini sau case le vindeau şi aduceau 
preţul celor vândute, şi-1 puneau la picioarele apostolilor. Şi se împărţea fiecăruia după 
cum avea cineva trebuinţă" (Faptele Apostolilor 4, 32-35). 

Unde ai mai auzit sau ai mai văzut, cititorule, minunea ca toţi creştinii dintr-un 
loc să-şi vândă ţarinile şi casele, şi preţurile celor vândute să fie spre folosul tuturor, fară 
deosebire de săraci ori bogaţi? Unde ai mai văzut minunea ca, dintre toţi creştinii dintr-un 
loc, nici unul să nu zică că este ceva al său din cele ce le are, ci toate averile lor să fie ale 
obştii întregi? Unde ai mai văzut minunea, ca toţi oamenii dintr-un loc să fie o inimă şi un 
suflet prin legătura celei mai depline şi mai sfinte iubiri, care e singurul cheag de mântuire 
al creştinilor!? Vezi, numai puterea Duhului Sfânt, dobândită prin rugăciune, e în stare să 
facă minuni de acestea. 

Dar sunt dovezi, cititorule, că rugăciunea cârmuită de puterea Duhului Sfânt 
face minuni nu numai în sufletul omenesc, ci şi în afară de el. Prin rugăciunea lui Avraam 
s-a mântuit nepotul său Lot cu cele două fiice ale sale de focul care a mistuit oraşele 
Sodoma şi Gomora (Facerea 19, 29, 30). 

Prin rugăciunea lui Avraam, „Dumnezeu a vindecat pe Abimelec, pe femeia 
lui şi pe roabele lui" (Facerea 20, 17). 

„S-a rugat Isaac Domnului pentru Rebeca, femeia sa, că era stearpă; şi 1-a 
auzit Domnul şi femeia lui, Rebeca, a zămislit" (Facerea 25, 21). 

Proorocul Moise, rugându-se la lacul Mera, Domnul i-a arătat un lemn pe care 
el 1-a băgat în apă şi s-a îndulcit apa cea amară (Ieşirea 15, 25). Tot Moise a stors, prin 
rugăciune, apă din stânca Horeb (Ieşirea 17). Core, Datan şi Abiron împreună cu 250 de 
bărbaţi s-au sculat împotriva lui Moise şi a lui Aaron. Rugându-se Moise Domnului, „şi-a 
deschis pământul gura sa şi i-a înghiţit pe ei şi casele lor. A ieşit apoi foc de la Domnul şi 

a mistuit pe cei două sute cincizeci de bărbaţi" (Numerii 16, 32-35). 

Prin rugăciunea lui Iosua Navi, israelitenii au bătut pe cinci împăraţi, asupra 
oştilor cărora „Domnul a aruncat din cer asupra lor grindină mare, până la Azeca, şi cei ce 
au murit de grindină au fost mai mulţi decât cei ucişi de fiii lui Israel cu sabia în luptă" 
(Cartea lui Iosua Navi 10, 11). Rugăciunea aceluiaşi Iosua Navi a oprit pe loc soarele şi 
luna şi „soarele a stat în mijlocul cerului şi nu s-a grăbit către asfinţit aproape toată ziua. 
Şi n-a mai fost nici înainte, nici după aceea, o astfel de zi în care Domnul să asculte aşa 
glasul omului" (Cartea lui Iosua Navi 10, 13-14). 

Proorocul Samuel zice către norod: „Acum sculaţi-vă şi priviţi la lucrul cel 
mare pe care-1 va face Domnul înaintea ochilor voştri: Nu e acum oare secerişul grâului? 
Dar eu voi striga către Domnul şi El va trimite trăsnet şi ploaie şi veţi afla şi veţi vedea cât 
de mare este păcatul pe care l-aţi făcut voi înaintea ochilor Domnului, când aţi cerut rege. 
Şi a strigat Samuel către Domnul şi a trimis Domnul tunete şi ploaie în ziua aceea" ( 1 
Regi 12, 16-18). 

Prin rugăciune, proorocul Ilie a încuiat cerul, de n-a plouat trei ani şi şase luni, 
apoi a adus iarăşi ploaia pe pământ, şi tot prin rugăciune a înviat pe fiul văduvei din 
Sarepta Sidonului, şi a pogorât asupra jertfei sale foc: „s-a pogorât foc de la Domnul şi a 
mistuit arderea de tot şi lemnele şi pietrele şi ţărâna şi a mistuit şi toată apa care era în 
şanţ" (3 Regi 18,38). 

In oraşul Ioppe, Apostolul Petru „a îngenunchiat şi s-a rugat şi, întorcându-se 
către trup (trupul mort al Tavitei), a zis: Tavita, scoală-te! Iar ea şi-a deschis ochii" 
(Faptele Apostolilor 9, 40). Cu puterea Duhului Sfânt, primită prin rugăciune, acelaşi 
apostol a vindecat, în Lida, pe un anume Enea, care zăcea de opt ani în pat, rostind numai 
cuvintele: „Enea, te vindecă Iisus Hristos. Ridică-te şi strânge-ţi patul. Şi îndată s-a 
ridicat" (Faptele Apostolilor 9, 34). „Şi Dumnezeu făcea, prin mâinile lui Pavel, minuni 
nemaiîntâlnite, încât şi peste cei ce erau bolnavi se puneau ştergare sau şorţuri purtate de 

Pavel, şi bolile se depărtau de ei, iar duhurile cele rele ieşeau din ei" (Faptele Apostolilor 
19, 11-12). 

Ce aş mai putea adăuga la acestea? 

Cititorule, când vezi aievea cu ochii că rugăciunea însoţită de puterea Duhului 
Sfânt vindecă toate neputinţele şi neajunsurile omeneşti, biruieşte puterile firii, ale 
duhurilor necurate şi chiar ale morţii, oare te mai poţi tu lăsa furat de somnul nepăsării, de 
a nu te ruga lui Dumnezeu? Când ştii hotărât şi vezi aievea cu ochii că tară uriaşa putere a 
rugăciunii, dată nouă de mila dumnezeiască, sufletul nostru, deşi suflă, totuşi aievea este 
mort şi defel nu poate nădăjdui să se mântuiască, oare te mai poţi tu lăsă furat de somnul 
nepăsării să nu te rogi împăratului ceresc, Mângâietorului, Duhului adevărului, Vistierului 
bunătăţilor şi Dătătorului de viaţă, ca să se sălăşluiască în tine, să te curăţească de toată 
întinăciunea şi să-ţi mântuiască sufletul!? Oare te mai poţi lăsa furat de somnul de moarte 
al nepăsării să nu te rogi neîncetat: „Cercetează-mă, Doamne, şi cunoaşte inima mea; 
încearcă-mă şi cunoaşte cărările mele şi vezi de este calea fărădelegii în mine şi mă 
îndreptează pe calea cea veşnică" (Psalmi 138, 23-24). 

Eu cred, cititorule, că, chiar dacă n-ai fi avut deprinderea să te rogi Domnului, 
de acum înainte niciodată nu poţi fi în stare să te laşi furat de acest somn de moarte al 
nepăsării, ci vei zice cu toată hotărârea: 

îngriji- voi, fară preget 

Să nu mă mai fure somnul, 

Ci mereu să-mi plec genunchii 

Şi-a mea inimă spre Domnul! 

[C. Morariu, Foaia Institutului biblic românesc, 1913, Nr. 2, pag. 14-15] 

10. Folosul rugăciunii 



Cititorule, dacă nu numai vei zice, ci vei şi face cum zici, adică dacă mereu îţi 
vei pleca genunchii şi inima la rugăciune spre Domnul, vei dovedi deplin că îţi iubeşti cu 
adevărat şi viaţa trupului şi a sufletului. De ce? Deoarece vei dovedi că frica cea mai mare 
o ai de dinţii de leu ai păcatelor care omoară sufletele oamenilor. Cuprins de frica aceasta, 
ca de cea mai mare primejdie, tu vei şti că zadarnică e orice rugăciune a ta şi orice plecare 
a genunchilor înaintea Domnului, dacă te simţi pătat cu păcate, fiindcă „Dumnezeu nu-i 
ascultă pe păcătoşi" (Ioan 9, 3 1). 

Şi aşa silit vei fi să cercetezi cu de-amănuntul toate păcatele tinereţilor tale şi 
să te pocăieşti şi să te curăţeşti de ele; silit vei fi să ai cea mai mare groază de păcate în 
toată clipa ce-o trăieşti, şi numai cu trup şi suflet cu totul curat să te rogi Domnului. 

Silit vei fi să te fereşti, ca de cea mai mare primejdie de moarte, de necurăţia 
trupului tău, ştiind că faptele trupului sunt „adulter, desfrânare, necurăţie, destrăbălare" 
(Galateni 5, 19), că „cel ce se desfrânează [...] se pierde pe el însuşi" (Pildele lui Solomon 
6, 32), că „pe desfrânaţi îi va judeca Dumnezeu" (Evrei 13, 4), şi partea lor „este în 
iezerul care arde, cu foc şi cu pucioasă, care este moartea a doua" (Apocalipsa 21, 8). 

Silit vei fi să te fereşti de păcatul de moarte al mândriei sau semeţiei sau 
îngâmfării sau trufiei, care este cel dintâi păcat din lume, „începutul păcatului" (Cartea 
înţelepciunii lui Isus, fiul lui Sirah - Ecclesiasticul 10, 13) şi izvorul tuturor răutăţilor. 

Silit vei fi să te fereşti de păcatul de moarte al iubirii de argint, care chiar unui 
apostol i-a pricinuit moartea prin spânzurătoare. 

Silit vei fi să te fereşti de păcatul de moarte al pizmei, ştiind că „prin pizma 
diavolului, moartea a intrat în lume" (Cartea înţelepciunii lui Solomon 2, 24), şi pizma 
numai moarte împrăştie între oameni. 

Silit vei fi să te fereşti de păcatul de moarte al necumpătării sau îmbuibării sau 
nesaţului, ştiind că „pentru nesaţ mulţi au pierit" (Cartea înţelepciunii lui Isus, fiul lui 
Sirah - Ecclesiasticul 37, 34). 

Silit vei fi să te fereşti de păcatul de moarte al mâniei, ştiind că „mânia omului 
nu lucrează dreptatea lui Dumnezeu" (Iacov 1, 20). 

Silit vei fi să te fereşti de păcatul de moarte al lenei, deoarece „calea celui 
leneş e ca un gard de spini" (Pildele lui Solomon 15, 19) şi „asemenea unui morman de 
gunoi este leneşul; tot cel care îl va ridica îşi va scutura mâna" (Cartea înţelepciunii lui 
Isus, fiul lui Sirah - Ecclesiasticul 22, 2). 

Păcate de moarte sunt şi: uciderea de bună voie, adică dacă cineva de bună 
voie face moarte de om; sodomia ori acea cumplită desfrânare trupească pentru care 
Dumnezeu a ars cu ploaie de foc şi de pucioasă oraşele Sodoma şi Gomora; asuprirea 
văduvelor, a orfanilor şi a săracilor, oprirea simbriei sau plăţii lucrătorilor. Acestea patru 
păcate se numesc şi păcate strigătoare la cer, fiindcă Sfânta Scriptură zice despre ele că 
strigă la cer şi cer răsplătire de la Dumnezeu. 

Mai departe, tu păcătuieşti de moarte dacă te încrezi cu semeţie în mila lui 
Dumnezeu, dacă pierzi nădejdea în mila lui Dumnezeu (cum a făcut vânzătorul Iuda care, 
în loc să se pocăiască, s-a spânzurat), dacă te împotriveşti adevărurilor credinţei creştine 
(cum fac toţi adventiştii, sâmbătarii şi rătăciţii din neamul nostru), dacă te lepezi de 
Biserica lui Iisus Hristos, dacă cu îndărătnicie petreci în păcate până la moarte şi dacă 
urgiseşti Biserica lui Iisus Hristos. Acestea şase păcate se numesc păcate împotriva 
Duhului Sfânt. 

Păcatele înşirate până aici se numesc păcate grele ori de moarte, pentru că 
facându-le omul şi nepocăindu-se de ele înainte de moarte, osânda veşnică îl aşteaptă. 

Dar cine poate număra mulţimea tuturor păcatelor? Tu păcătuieşti, dacă 

porunceşti altora să facă ce este păcat, dacă îi sfatuieşti pe alţii la făptuirea celor oprite, 
dacă pofteşti ori îndemni pe cineva la păcat, dacă te învoieşti cu păcatele altora, dacă îl 
laşi nemustrat pe păcătos, dacă nu cauţi să-1 îndrepţi, dacă îl tăinuieşti şi-1 aperi, dacă lauzi 
păcatele altora şi le dai, în orice chip, motiv să păcătuiască. 

Tu păcătuieşti, dacă nu arăţi cinstea cuvenită capului Statului, dregătorilor lui, 
învăţătorilor, preoţilor, epitropilor, povăţuitorilor, naşilor, nunilor, binefăcătorilor şi 
tuturor celor mai bătrâni ori într-o slujbă mai mare decât tine. 

Tu păcătuieşti dacă îl baţi pe un om fără vină, dacă bei băuturi stricăcioase şi 
faci orice lucru cu care slăbeşti puterea trupului tău şi scurtezi viaţa ta ori a altora. 

Tu păcătuieşti dacă hoţeşte răpeşti avere străină, ori furi în taină, ori ascunzi 
lucruri aflate în orice loc, ori împrăştii în desfătări avuţia ta. 

Tu păcătuieşti dacă spui neadevăruri, ori dai mărturie mincinoasă, ori 
înnegreşti, cleveteşti şi învinovăţeşti pe alţii, ori îi grăieşti de rău şi cauţi toate modalităţile 
să huleşti cinstea şi numele cel bun al aproapelui. 

Tu păcătuieşti dacă nu înfrânezi poftele ochilor tăi, ale trupului tău, ale inimii 
şi voii tale, dacă nu-1 saturi pe cel flămând, nu-1 îmbraci pe cel gol, nu potoleşti setea celui 
însetat, nu-1 primeşti pe cel străin, nu te duci la cei bolnavi şi la cei din închisori să-i 
mângâi, nu-ţi faci milă să-i înmormântezi pe săracii cei morţi, nu-1 îndrepţi pe cel ce 
greşeşte, nu-1 înveţi pe cel neştiutor, nu-1 sfatuieşti pe cel ce stă la îndoială, nu te rogi lui 
Dumnezeu pentru orice om nevoiaş ori cuprins de vreo patimă, nu-1 mângâi pe cel 
întristat, nu rabzi cu bărbăţie creştinească asupririle şi prigonirile duşmanilor tăi şi nu ierţi 
celor ce ţi-au greşit, ci cauţi numaidecât să te răzbuni asupra lor. 

Mai pe scurt, tu păcătuieşti cu tot gândul, cu tot cuvântul şi cu toată fapta ce 
nu se potriveşte cu iubirea de Dumnezeu, cu iubirea de tine însuţi şi cu iubirea aproapelui 
tău. [C. Morariu, Foaia Institutului biblic românesc, 1913, Nr. 2, pag. 15-16] 

11. Pregătirea pentru trecerea la veşnicie 



La întrebările de mai jos, toţi înţelepţii trecuţi numai prin şcolile lumeşti nu 
pot răspunde nimic, iar înţelepciunea Sfintei Scripturi ne învaţă a răspunde aşa: 

Ce suntem noi? „Fiii Tatălui Celui din ceruri" (Matei 5, 45), dacă ne petrecem 
viaţa de aici în sfinţenie, căci „de nu vă veţi pocăi, toţi veţi pieri" (Luca 13, 5). 

De unde venim? De la Dumnezeu - „izvorul apei celei vii" (Ieremia 17, 13). 

Pentru ce trăim? Ca să împlinim „voia lui Dumnezeu... sfinţirea" noastră (1 
Tesaloniceni 4, 3) „în toată petrecerea vieţii" (1 Petru 1, 15) şi să fugim de păcat „ca de 
faţa şarpelui", căci „dinţi de leu sunt dinţii lui, care omoară sufletele oamenilor" (Cartea 
înţelepciunii lui Isus, fiul lui Sirah - Ecclesiasticul 21, 2-3). „Căutaţi pacea cu toţi şi 
sfinţenia, fară de care nimeni nu va vedea pe Domnul" (Evrei 12, 14). 

Care este în lumea aceasta rostul suferinţelor noastre? Pătimind aici orice 
neajunsuri în râvna noastră după sfinţenie, ni se făgăduieşte că „necazul nostru de acum, 
uşor şi trecător, ne aduce nouă, mai presus de orice măsură, slavă veşnică covârşitoare" (2 
Corinteni 4, 17) şi că „cele ce ochiul n-a văzut şi urechea n-a auzit, şi la inima omului nu 
s-au suit, pe acestea le-a gătit Dumnezeu celor ce-L iubesc pe El" (1 Corinteni 2, 9). 

Unde ne ducem? Hotărât că la „viaţa veşnică", ori la „osânda veşnică" (Matei 
25, 46), fiecare „după faptele lui" din viaţa de aici (Romani 2, 6). [C. Morariu, Foaia 
Institutului biblic românesc, 1913, Nr. 2, pag. 4] 

„Zilele anilor noştri sunt şaptezeci de ani; iar de vor fi în putere optzeci de ani 
şi ce este mai mult decât aceştia osteneală şi durere; că trece viaţa noastră şi ne vom duce" 
(Psalmii 89, 10-12). Zburăm spre uşa morţii, prin care meniţi suntem să intrăm în viaţa ce 
ne-am pregătit-o în pribegia asta pământească. Da, spre uşa morţii, căci „este rânduit 

oamenilor o dată să moară" (Evrei 9, 27), „în Adam toţi mor" (1 Corinteni 15, 22) şi „cine 
este omul ca să trăiască şi să nu vadă moartea şi să-şi izbăvească sufletul său din mâna 
iadului?" (Psalmii 88, 47). 

Noi ne pregătim bine pentru trecerea în veşnicie, dacă mereu ne ferim de 
păcate şi ne sfinţim toată viaţa pământească cu mijloacele date de Fiul lui Dumnezeu. 
Sfmţindu-ne astfel, Iisus Hristos ne făgăduieşte nu numai însutirea puterilor în traiul de 
aici (Marcu 10, 30), ci se şi roagă: „Părinte, voiesc ca, unde sunt Eu, să fie împreună cu 
Mine şi aceia pe care Mi i-ai dat, ca să vadă slava mea pe care Mi-ai dat-o" (Ioan 17, 24). 



Virtutea cea dintâi şi cea mai mare în viaţa creştinească este iubirea sau 
dragostea. Despre această virtute, iată ce ne spune Sfânta Scriptură: „Dumnezeu este 
iubire" (1 Ioan 4, 8); iubirea „este marea şi întâia porunca" (Matei 22, 38) a legii 
creştineşti. Iubirea este puntea care ne duce la împreunarea cu Dumnezeu „în viaţa cea 
fericită de veci". Dovadă: „Şi iată, un învăţător de lege s-a ridicat, ispitindu-L şi zicând: 
Invăţătorule, ce să fac ca să moştenesc viaţa de veci? Iar Iisus a zis către el: Ce este scris 
în Lege? Cum citeşti? Iar el, răspunzând, a zis: Să iubeşti pe Domnul Dumnezeul tău din 
toată inima ta şi din tot sufletul tău şi din toată puterea ta şi din tot cugetul tău, iar pe 
aproapele tău ca pe tine însuţi. Iar El i-a zis: Drept ai răspuns, fa aceasta şi vei trăi" (Luca 
10, 25-28). 

Omul care cu tot sufletul II iubeşte pe Dumnezeu, nici o clipă n-are linişte 
dacă se ştie întinat cu păcate, ci, ca femeia cea păcătoasă din Sfânta Evanghelie, aleargă la 
picioarele lui Iisus Hristos şi le udă cu lacrimile sale, adică cu mare părere de rău îşi 
mărturiseşte păcatele şi se curăţă de dânsele cu Preasfântul Trup şi Sânge al Mântuitorului 
Iisus Hristos. 

Sufletul cu adevărat iubitor de Dumnezeu caută necontenit să-şi păstreze 
nevinovăţia şi sfinţenia împotriva tuturor ispitelor lumii, ale trupului şi ale diavolului. El 
se sileşte să-şi potrivească voia numai după voia lui Dumnezeu, el năzuieşte să fie tot mai 
deplin şi să facă orice faptă numai după ceea ce voieşte Dumnezeu. 

„Cine nu iubeşte pe fratele său, rămâne în moarte" (1 Ioan 3, 14), iar „cel ce 
rămâne în iubire rămâne în Dumnezeu şi Dumnezeu rămâne întru el" (1 Ioan 4, 16). Cine 

a 

II iubeşte pe Dumnezeu, nu poate păcătui şi, chiar de are frică de oarecare păcate că nu s-a 
pocăit de dânsele, iubirea de Dumnezeu le acoperă „pentru că dragostea acoperă mulţime 
de păcate" (1 Petru 4, 8). Iisus Hristos a zis despre femeia cea păcătoasă: „Iertate sunt 
păcatele ei cele multe, căci mult a iubit" (Luca 7, 47). 

Am arătat aici pe scurt, cum trebuie să fie pregătirea noastră pentru trecerea la 
veşnicie. Ferice de toţi cei ce urmează calea aceasta în decursul vieţii pământeşti. Sufletul 
lor poate aştepta în toată liniştea să se despartă de trup. 

12. Moartea 



Moartea este despărţirea sufletului de trup. Sfântul Ioan Gură de Aur scrie 
despre moarte aşa: „Moartea este cumplită şi înspăimântătoare pentru toţi cei ce nu 
cunosc bunătatea şi înţelepciunea lui Dumnezeu, pentru toţi care nu cunosc viaţa viitoare, 
care privesc moartea ca sfârşitul fiinţei noastre; pentru ei, desigur, moartea este cumplită 
şi singur numele ei este pricinuitor de moarte. Dar pentru noi, care din mila lui Dumnezeu 
am învăţat a cunoaşte înţelepciunea Sa tainică şi care privim moartea ca pe o călătorie, noi 
nu trebuie să tremurăm, ci să ne bucurăm, căci părăsim această viaţă trecătoare şi mergem 
la o alta cu neasemănare mai bună, care este nesfârşită". [Viaţa repausaţilor noştri şi viaţa 
noastră după moarte, pag. 15] 

„Doamne" - strigă Sfântul Vasile cel Mare - „pentru robii Tăi cei ce părăsesc 
trupul şi vin la Tine, nu-i moarte: moartea nu e decât o trecere de la întristare la fericire, 
lângă Tine se găseşte pacea şi bucuria" (Rugăciune de seară). „Aşadar, fraţilor şi surorilor, 
fiţi liniştiţi, moartea nu este o încetare cu totul a vieţii. Sufletul urmează a trăi într-o lume 
unde toţi vom merge. Să zicem deci aceleia sau aceluia ce a murit întru Domnul nostru 
Iisus Hristos, nu rămas bun, ci la revedere, scumpule soţ, scumpă soţie, la revedere bunii 
noştri părinţi, la revedere fratele nostru sau sora noastră, la revedere!" [Viaţa repausaţilor 
noştri şi viaţa noastră după moarte, pag. 28] 

Despre ceea ce ce petrece în clipa când sufletul se desparte de trup, Sfântul 
Teodor Studitul zice: „îngerii cei buni şi cei răi se înfăţişează înaintea sufletului. Vederea 
acestora din urmă pricinuieşte sufletului o tulburare nesfârşită, dar el găseşte mângâiere în 
vederea şi protecţia îngerilor celor buni. Faptele bune ale omului şi cugetul curat sunt în 
acel moment un mare ajutor şi o mare bucurie pentru dânsul. Ascultarea, umilinţa, faptele 
bune şi răbdarea sunt sprijinul sufletului care se urcă către Domnul într-o mare bucurie şi 

însoţit de îngerii cei buni, pe când sufletul plin de patimi şi de păcate este dus de demoni 
în iad, unde va suferi veşnic". [Viaţa repausaţilor noştri şi viaţa noastră după moarte, pag. 
19] 

Sufletele drepţilor, după ce s-au despărţit de trup, sunt primite de îngeri care le 
păzesc şi le duc în locuri pline de lumină şi de fericire. Sufletele acelea, cum zice Sfântul 
Efrem Şirul, „simt o mare bucurie de a fi chemate să iasă din trup şi să intre în repaosul 
cel veşnic. [Viaţa repausaţilor noştri şi viaţa noastră după moarte, pag. 23] 

Este dar adeverită vorba proorocului David că „scumpă este înaintea 
Domnului moartea cuvioşilor Lui" (Psalmi 115, 6) şi vorba lui Iisus Hristos: „Cel ce crede 
în Mine, chiar dacă va muri, va trăi. Şi oricine trăieşte şi crede în Mine nu va muri în 
veac" (Ioan 11, 25-26). Pe de altă parte, adeverită este şi vorba: „Moartea păcătoşilor este 
cumplită" (Psalmi 33, 20). Sufletul păcătosului, chiar în clipa ieşirii sale din trup, este 
primit de duhurile rele cărora le-a slujit în viaţa sa pământească şi cu care va trebui să se 
unească pe veşnicie. 

Iată ce zice Sfântul Macarie Alexandrinul despre moartea păcătosului: „O 
mare taină se face când sufletul păcătosului părăseşte trupul. O armată de demoni şi de 
puteri întunecoase îl înconjoară pe acel suflet şi-1 duc în locurile lor. Şi nu trebuie să ne 
mirăm de aceasta. Dacă omul, fiind încă pe pământ, a dat ascultare demonilor şi s-a făcut 
robul lor, el cade cu atât mai mult în puterea lor când părăseşte această lume". 

Sfântul Efrem Şirul zice: „Despărţirea de trup întristează foarte pe păcătosul 
ce vede înaintea lui viaţa sa neîngrijită cu fructele sale amare. Ce căinţă nu va cuprinde 
atunci inima aceluia care n-a gândit la mântuirea sa aici pe pământ". [Viaţa repausaţilor 
noştri şi viaţa noastră după moarte, pag. 24] 

13. Unirea veşnică a sufletelor 



înţelepciunea înţelepciunilor o aflăm în Sfânta Scriptură. Iată cum ne mângâie 
ea în durerile cele mai amare: „Veselia inimii este viaţa omului şi bucuria este 
îndelungarea zilelor lui. Iubeşte-ţi sufletul tău şi-ţi mângâie inima ta şi departe de la tine 
goneşte întristarea, pentru că pe mulţi i-a omorât întristarea şi nu este folos întru ea" 
(Cartea înţelepciunii lui Isus, fiul lui Sirah - Ecclesiasticul 30, 22-24). Prin urmare, orice 
amărăciune sufletească ne scurtează firul vieţii, şi cine se lasă amăgit de acest potrivnic, 
acela face un păcat de moarte, un fel de sinucidere. Noi nu avem deci voie să ne amărâm, 
chiar de am pierde şi cea mai scumpă fiinţă, pentru că L-am supăra pe Dumnezeu care 
toate le pune la cale sau le lasă numai să se întâmple spre binele nostru, şi am tulbura şi 
liniştea celor răposaţi care ştiu starea celor rămaşi în urma lor şi sigur se mâhnesc de 
mâhnirea lor. 

Sfântul Ioan Gură de Aur zice: „Nu numai că nu trebuie nici să plângem, nici 
să ne întristăm de moartea celor ce ne sunt scumpi ci, din contră, trebuie să ne bucurăm. 
Dacă cel ce a murit era un om cu virtute, un bun creştin, noi nu trebuie să-1 plângem, ci să 
ne bucurăm de moartea sa, fiindcă el a purtat cu răbdare povara vieţii pământeşti şi acum 
se odihneşte în Iisus Hristos, pentru care mai mult sau mai puţin a suferit, păzind şi 
apărând adevărul. Iar dacă răposatul este un păcătos, nu trebuie să-1 plângem, ci să ne 
bucurăm de faptul că răutatea lui nu va mai creşte. Trebuie să plângem nu moartea sa, ci 
păcatele ce le-a făcut. Plângând pentru păcatele lui, cei vii sunt datori a crede cu tărie în 
Acela care a ridicat păcatele a toată lumea şi prin urmare şi ale răposatului nostru. 
Rugăciunea, milostenia, jertfa cea fără de sânge pot mult pentru soarta păcătosului din 
lumea cea veşnica. [Viaţa repausaţilor noştri şi viaţa noastră după moarte, pag. 112] 

Un preot pierdu, în anul al 16-lea al căsătoriei, pe înţeleaptă şi virtuoasa sa 

soţie, cu care, după vorba apostolului, era „un trup" (Efeseni 5, 31). Preotul a fost cuprins 
de aşa o întristare, încât se deprinse a fi pătimaş la băut vin, până ce soţia sa i se arătă în 
vis şi îi zise: „Prietenul meu, ce faci tu? Tu ai ales o cale foarte primejdioasă, care te va 
face să pierzi stima oamenilor şi, ceea ce este încă mai rău, Dumnezeu îţi va lua harul care 
totdeauna a fost asupra casei noastre. Tu ai o stare în care cea mai mică pată pare a fi 
grozavă şi se vede din toate părţile; tu ai şase copii mici, pentru care trebuie să fii şi tată şi 
mamă. Crezi tu oare că viaţa ta, vrednicia ta, cinstea ta nu erau de trebuinţă decât pentru 
soţia ta? Cugetă bine la toate acestea, te rog, prietene, şi iarăşi te rog. Cugetă la starea ta şi 
grăbeşte-te de a părăsi această cale nenorocită ce ai apucat-o cu atâta uşurinţă, spre marea 
mea mâhnire. Tu te întristezi de despărţirea noastră, însă vezi bine că legătura dintre noi 
nu e nicidecum ruptă; noi putem încă şi acum să fim uniţi sufleteşte şi pentru totdeauna în 
viaţa viitoare în sânul lui Avraam, dacă ne vom face vrednici de aceasta. Tu te plângi de 
golul ce s-a făcut în inima ta; sileşte-te a umple acel gol prin iubirea de Dumnezeu, prin 
iubirea fiilor şi a fraţilor tăi. Hrăneşte-ţi sufletul cu pâinea îngerilor, cum numeai tu 
cuvântul lui Dumnezeu cu care ne hrăneai... Roagă-te pentru mine, pentru tine, pentru 
copiii noştri şi pentru sufletele ce-ţi sunt încredinţate". [Viaţa repausaţilor noştri şi viaţa 
noastră după moarte, pag. 82 şi 83] 

Iată şi alte dovezi, despre cum se unesc sufletele în veşnicie: Dumnezeu i-a 
spus lui Avraam, „tu vei trece la părinţii tăi în pace" (Facerea 15, 15), adică sufletul său se 
va uni, după trecerea din viaţa aceasta, cu sufletele rudelor sale moarte; şi mai citim, 
„Avraam a murit ... şi s-a adăugat la poporul său" (Facerea 25, 8); tot aşa şi „Isaac a murit 
şi a trecut la părinţii săi" (Facerea 35, 29); patriarhul Iacob strigă la moartea fiului său 
Iosif „Plângând, mă voi pogorî în locuinţa morţilor, la fiul meu!" (Facerea 37, 35). 

Pentru a alina durerea celor ce au pierdut pe iubiţii lor prin moarte, Sfântul 
Ioan Gură de Aur scrie: „Dacă trupul este supus putreziciunii, noi nu trebue să fim 
întristaţi de aceasta, ci să ne bucurăm că numai ceea ce este vremelnic se nimiceşte prin 

moarte. Adu-ţi aminte că această gură, acum închisă, va vorbi într-o zi mult mai bine, că 
aceşti ochi închişi vor vedea mult mai bine şi mai mult, că aceste picioare se vor urca într- 
o zi pe nori (1 Tesaloniceni 4, 17), că acest trup pieritor se va îmbrăca cu nemurire şi tu 
vei vedea pe rudenia ta". Auziţi bine, voi cei ce plângeţi, veţi vedea pe rudele voastre mai 
bune şi mai luminoase. Căci, zice Domnul, „nu plângeţi; n-a murit, ci doarme" (Luca 8, 
52). 

„Fraţilor, despre cei ce au adormit, nu voim să fiţi în neştiinţă, ca să nu vă 
întristaţi, ca ceilalţi, care nu au nădejde. Pentru că de credem că Iisus a murit şi a înviat, 
tot aşa (credem) că Dumnezeu, pe cei adormiţi întru Iisus, îi va aduce împreună cu El. 
Căci aceasta vă spunem, după cuvântul Domnului, că noi cei vii, care vom fi rămas până 
la venirea Domnului, nu vom lua înainte celor adormiţi. Pentru că însuşi Domnul, întru 
poruncă, la glasul arhanghelului şi întru trâmbiţa lui Dumnezeu, Se va pogorî din cer, şi 
cei morţi întru Hristos vor învia întâi. După aceea, noi cei vii, care vom fi rămas, vom fi 
răpiţi, împreună cu ei, în nori, ca să întâmpinăm pe Domnul în văzduh, şi aşa pururea vom 
fi cu Domnul. De aceea, mângâiaţi-vă unii pe alţii cu aceste cuvinte" ( 1 Tesaloniceni 4, 
13-18). 

Şi Sfântul Efrem Şirul mărturiseşte despre unirea şi împreuna locuinţă a 
fiecăruia în viaţa viitoare cu rudele sale, cu cei de aproape şi cu prietenii săi. 

Sfântul Ciprian zice: „Un mare număr din mult iubiţii noştri părinţi, fraţi, 
copii, ne vor primi acolo sus; o mulţime întreagă şi numeroasă, acei ce sunt acum 
asiguraţi de nemurirea lor, dar care se îngrijeau de mântuirea lor, se vor grăbi a veni 
înaintea noastră spre a ne vedea şi a ne face o bună primire. Ce straşnică bucurie 
obştească pentru ei şi pentru noi!" [Viaţa repausaţilor noştri şi viaţa noastră după moarte, 
p. 280]. 

14. Starea sufletelor după moarte şi ajutorul ce li se poate da 

sufletelor păcătoase 



îndată după moarte, sufletele sunt judecate de au lucrat bine sau rău în viaţa 
lor pământească. Aceasta ne-o spune Sfântul Apostol Pavel aşa: „este rânduit oamenilor o 
dată să moară, iar după aceea să fie judecata" (Evrei 9, 27). Zice şi Sfântul Augustin: „De 
tot dreaptă şi mântuitoare este credinţa că sufletele se judecă îndată ce ies din trupuri, mai 
înainte de judecata aceea, când ele se vor judeca în trupurile cele înviate". 

Aşadar, sufletele după moarte se judecă de două ori, întâia oară după ieşirea 
lor din trupuri şi a doua oară se vor judeca după a doua venire a lui Iisus Hristos, precum 
zicem în Crezul nostru: „Şi iarăşi va să vină cu slavă să judece viii şi morţii". La judecata 
întâia, „sufletele drepţilor sunt în mâna lui Dumnezeu şi chinul nu se va atinge de ele" 
(înţelepciunea lui Solomon 3, 1), iar sufletele celor urgisiţi se duc în locul de osândă al 
urgiei lui Dumnezeu. Biserica noastră ne învaţă deci „să credem că sufletele celor răposaţi 
petrec ori în fericire ori în muncă, adică după faptele lor. Ele trec, îndată după despărţirea 
lor de trup, ori la bucurie, ori la durere şi întristare. Dar ele nu au nici deplină fericire nici 
deplină muncă, căci deplină fericire sau muncă va primi fiecare după învierea cea de 
obşte, când sufletul va fi împreunat cu trupul, cu care a vieţuit împreună, făcând ori bine 
ori rău". [Comoroşan, Dogmatica specială, Cernăuţi, 1889, pag. 688, 689] 

Singuri, răposaţii cei păcătoşi nu mai pot face nimic ca să se mântuiască, lor le 
pot ajuta încă numai cei vii de pe pământ prin milostenii, prin rugăciuni şi mai ales prin 
jertfa cea fară de sânge pe care Biserica o aduce spre iertarea păcatelor. Sfântul Chirii de 
la Ierusalim zice: „Noi ne rugăm pentru cei adormiţi... crezând că foarte mult va folosi 
sufletelor atunci când stă înainte jertfa cea sfântă şi înfricoşată". 

De pe timpul sfinţilor apostoli se îndătinează rugăciunile pentru cei răposaţi. 

Dovadă ne dă Sfântul Ioan Gură de Aur care zice: „Nu în zadar s-a orânduit prin apostoli 
ca înaintea sfintelor şi înfricoşatelor Taine să se pomenească cei morţi. Ei au ştiut că de 
aici răsare mare folos, mare binefacere pentru cei morţi". [Comoroşan, Dogmatica 
specială, Cernăuţi, 1889, pag. 703] 

Sfântul Grigorie de Nyssa zice că e foarte folositor şi plăcut lui Dumnezeu de 
a ne aduce aminte în timpul Sfintei Taine a Euharistiei de cei răposaţi. Sfântul Vasile cel 
Mare se roagă: „Adu-ţi aminte, Doamne, de cei ce au adormit în nădejdea învierii si a 
vieţii de veci... dă-le, Doamne, odihnă unde străluceşte lumina feţei Tale". [Viaţa 
repausaţilor noştri şi viaţa noastră după moarte, pag. 111] 

Rugăciunea pentru morţi trezeşte sufletele celor vii să asculte de Iisus Hristos 
care porunceşte să ne pregătim în tot ceasul de moarte. Pentru cel ce se pregăteşte în tot 
ceasul de moarte, moartea nu are nimic grozav, ci este o trecere la repaos. Moartea în 
credinţa lui Iisus Hristos este plină de bucuria şi de nădejdea fericită de a întâlni pe cei ce 
sunt scumpi inimii noastre şi pentru mântuirea cărora am făcut tot ce era în puterea 
noastră. [Viaţa repausaţilor noştri şi viaţa noastră după moarte, pag. 174] 

Noi vom şti hotărât într-o zi, atunci când ne vom vedea cu răposaţii, că rugile 
noastre pentru mântuirea lor au fost ascultate. Atunci vom gusta din fructele rugăciunilor 
noastre, vom afla chiar de la cei răposaţi îndreptarea gradată a stării lor de dincolo de 
mormânt. 



Despre mântuirea păcătoşilor prin rugăciuni, iată ce i-a istorisit călugărului 
Serafim din Sfântul Munte Athos, un ascet de acolo: 

„Pricina intrării mele în mănăstire a fost un vis care mi-a arătat starea 
păcătoşilor în lumea de dincolo de mormânt. După o boală de două luni, am căzut într-o 

slăbiciune groaznică. In starea aceasta, am văzut doi tineri intrând la mine. Ei m-au luat de 
mână şi mi-au zis: Urmează-ne! 

M-am sculat îndată, nesimţind nici o slăbiciune şi, întorcându-mă, am văzut 
trupul meu care zăcea liniştit pe pat. Am înţeles atunci că părăsisem viaţa pământească 
pentru a intra în lumea de dincolo de mormânt. Am recunoscut de asemenea că cei doi 
tineri erau îngeri care mă conduseră şi-mi arătară flăcările iadului. Am auzit strigătele 
celor ce sufereau acolo. îngerii, arătându-mi pentru care păcat era cutare sau cutare loc de 
muncă, adăugară: „De nu vei părăsi viaţa ta plină de păcate, şi tu vei fi în acest loc de 
suferinţă!". După aceea, unul din îngeri a scos din flăcări pe un păcătos, care era negru ca 
cărbunele, şi tot trupul lui era ars şi încărcat de lanţuri. îngerii s-au apropiat atunci de acel 
nenorocit, au luat lanţurile de pe el, şi negreaţă lui s-a făcut îndată nevăzută. El era curat şi 
luminos ca un înger. Apoi îngerii l-au îmbrăcat într-o haină strălucită ca lumina. 

Eu am îndrăznit a întreba: „Ce însemnează această schimbare a omului?". 

a 

îngerii mi-au răspuns: „Este sufletul unui păcătos care era despărţit de Dumnezeu pentru 
păcatele sale şi osândit la focul de veci, dar rudele acestui om au făcut multe milostenii, s- 
au rugat adeseori pentru el în timpul Sfintei Liturghii şi, mulţumită acestor mijlociri ale 
rudelor şi rugăciunilor Bisericii, Domnul a avut milă de el şi i-a iertat păcatele. Acest 
suflet a scăpat din muncile de veci, el merge să se arate înaintea feţei Ziditorului său şi va 
gusta fericirea cerească împreună cu sfinţii din rai". 

Când s-a sfârşit vedenia, m-am deşteptat şi am văzut că rudele mele erau 
adunate împrejurul patului meu, pregătindu-mi trupul pentru înmormântare". [Viaţa 
repausaţilor noştri şi viaţa noastră după moarte, pag. 123-124] 

Sufletele păcătoşilor vor simţi cu atât mai mult chinurile muncilor din locul de 
urgie, cu cât, în mijlocul suferinţelor lor, vor vedea pe cei ce i-au urât, i-au vătămat, i-au 
prigonit sau le-au făcut alte răutăţi în timpul vieţii lor pământeşti. Cain îl va vedea pe 
Abel, Irod îl va vedea pe Sfântul Ioan Botezătorul. Neron, Diocleţian, Maximilian şi alţi 



Pagina 58 



prigonitori vor vedea nesfârşita mulţime a creştinilor pe care au ucis-o, stăpânii vor vedea 
pe servitorii lor pe care i-au asuprit fară milă, judecătorii vor vedea pe nevinovaţii ce i-au 
nedreptăţit... Atunci fiecare drept va zice asupritorului său: „Pentru ce m-ai prigonit, m-ai 
muncit şi ucis fară milă?". Iar cei răi vor fi cuprinşi de tulburare şi de o spaimă grozavă. 
Ei vor suspina zicând: „Aceştia sunt cei pe care noi i-am avut cândva de râs şi ca pildă de 
ocară. Noi cei fară minte am socotit viaţa lor ca o nebunie şi sfârşitul lor fară de cinste. Şi 
acum ei s-au socotit între fiii lui Dumnezeu şi soarta lor între sfinţi". 

15. A două venire a lui Iisus Hristos pe pământ, învierea morţilor, judecata 

cea înfricoşată şi sfârşitul lumii 



Despre a doua Sa venire, Iisus Hristos zice: „Privegheaţi, pentru că nu ştiţi 
ziua, nici ceasul când vine Fiul Omului" (Matei 25, 13). Şi tot El zice: „Fiţi gata, că în 
ceasul în care nu gândiţi Fiul Omului va veni" (Luca 12, 40). Timpul acelei veniri nimeni 
nu-1 ştie, nici îngerii, nici Fiul lui Dumnezeu, precum zice tot Iisus Hristos: „Iar de ziua şi 
de ceasul acela nimeni nu ştie, nici îngerii din ceruri, nici Fiul, ci numai Tatăl" (Matei 24, 
36). De aceea se dă de grijă: „Privegheaţi deci, că nu ştiţi în care zi vine Domnul vostru" 
(Matei 24, 42). Adică luaţi seama să fiţi totdeauna pregătiţi cu o viaţă curată şi plină de 
virtuţi. Asemenea zice Iisus Hristos: „Luaţi aminte, privegheaţi şi vă rugaţi, că nu ştiţi 
când va fi acea vreme. Este ca un om care a plecat în altă ţară şi, lăsându-şi casa, a dat 
puterea în mâna slugilor, dând fiecăruia lucrul lui, iar portarului i-a poruncit să vegheze. 
Vegheaţi, dar, că nu ştiţi când va veni stăpânul casei: sau seara, sau la miezul nopţii, sau la 
cântarul cocoşilor, sau dimineaţa. Ca nu cumva, venind tară veste, să vă afle pe voi 
dormind. Iar ceea ce zic vouă, zic tuturor: Privegheaţi!" (Marcu 13, 33-37). 

Semnele, după care se va cunoaşte a doua venire a lui Iisus Hristos şi sfârşitul 
lumii, vor fi: 

1 . Vestirea Evangheliei în toată lumea. 

2. Micşorarea credinţei şi a iubirii între oameni, sporirea nedreptăţilor şi a 
nenorocirilor, războaie, foamete, ciume. 

înainte de sfârşitul lumii, trebuie să fie împlinită sfânta poruncă dată de Iisus 
Hristos ucenicilor Săi: „Mergând, învăţaţi toate neamurile, botezându-le în numele Tatălui 
şi al Fiului şi al Sfântului Duh, învăţându-le să păzească toate câte v-am poruncit vouă" 
(Matei 28, 19-20) şi „Mergeţi în toată lumea şi propovăduiţi Evanghelia la toată făptura" 

(Marcu 16, 15). Adică, nu va rămâne nici un popor, nici o ţară la care să nu se fi vestit 
Evanghelia mântuirii, precum citim: „Şi se va propovădui această Evanghelie a împărăţiei 
în toată lumea spre mărturie la toate neamurile; şi atunci va veni sfârşitul" (Matei 24, 14). 

Sfântul Apostol Pavel scrie: „în zilele din urmă, vor veni vremuri grele; Că 
vor fi oameni iubitori de sine, iubitori de arginţi, lăudăroşi, trufaşi, hulitori, neascultători 
de părinţi, nemulţumitori, fară cucernicie, lipsiţi de dragoste, neînduplecaţi, clevetitori, 
neînfrânaţi, cruzi, neiubitori de bine, trădători, necuviincioşi, îngâmfaţi, iubitori de 
desfătări mai mult decât iubitori de Dumnezeu, având înfăţişarea adevăratei credinţe, dar 
făgăduind puterea ei" (2 Timotei 3, 1-5). 

De aceea nu se ştie timpul când va fi a doua venire a lui Iisus Hristos, când 
vor învia morţii, când va fi judecata cea înfricoşată de apoi şi sfârşitul lumii, pentru ca 
oamenii să fie gata la aceasta în tot ceasul. Aceste adevăruri veşnice, Sfântul Vasile cel 
Mare le numeşte adevărată filozofie sau înţelepciune, la care trebuie să cugetăm 
totdeauna. 

Iisus Hristos zice că „precum fulgerul iese de la răsărit şi se arată până la apus, 
aşa va fi şi venirea Fiului Omului" (Matei 24, 27). Dar, înainte de aceasta, „soarele se va 
întuneca şi luna nu va mai da lumina ei, iar stelele vor cădea din cer şi puterile cerurilor se 
vor zgudui. Atunci se va arăta pe cer semnul Fiului Omului şi vor plânge toate neamurile 
pământului şi vor vedea pe Fiul Omului venind pe norii cerului, cu putere şi cu slavă 
multă" (Matei 24, 29-30). Şi se va arăta pe cer semnul Domnului, Crucea, ca să ruşineze 
neascultarea evreilor. Toţi evreii vor plânge pentru neascultarea lor, asemenea toţi cei ce 
cugetă numai la cele lumeşti, fie ei chiar creştini. 

Va urma deci învierea tuturor morţilor, precum zice Iisus Hristos că „vine 
ceasul când toţi cei din morminte vor auzi glasul Lui, şi vor ieşi, cei ce au făcut cele bune 
spre învierea vieţii şi cei ce au făcut cele rele spre învierea osândirii" (Ioan 5, 28-29). 
Atunci se vor împlini cuvintele lui Iisus Hristos: „După cum se alege neghina şi se arde în 

foc, aşa va fi la sfârşitul veacului. Trimite-va Fiul Omului pe îngerii Săi, vor culege din 
împărăţia Lui toate smintelile şi pe cei ce fac fărădelegea, şi-i vor arunca pe ei în cuptorul 
cu foc; acolo va fi plângerea şi scrâşnirea dinţilor. Atunci cei drepţi vor străluci ca soarele 
în împărăţia Tatălui lor" (Matei 13, 40-43). 

Toţi ne vom întâlni atunci şi ne vom vedea şi ne vom cunoaşte, dar nimeni nu 
va mai putea lucra ceva pentru mântuirea altuia. Tatăl nu va putea mântui pe fiul său 
osândit, lacrimile fiilor nu vor scăpa pe nenorociţii părinţi, bărbatul nu va putea ajuta pe 
femeia sa, nici femeia pe bărbatul său. Şi „pentru orice cuvânt deşert, pe care-1 vor rosti, 
oamenii vor da socoteală în ziua judecăţii" (Matei 12, 36). Iisus Hristos zice că păcătoşii 
„vor merge aceştia la osândă veşnică" (Matei 25, 46), unde viermele nu moare şi focul nu 
se mai stinge, adică unde păcătoşii vor avea neîncetate mustrări de cuget şi focul în care 
vor fi chinuiţi nu va înceta niciodată de a arde. 

îndată după judecata cea înfricoşată de apoi, va urma şi sfârşitul lumii prin 
foc. Aşa citim: „Iar ziua Domnului va veni ca un fur, când cerurile vor pieri cu vuiet mare, 
stihiile, arzând, se vor desface, şi pământul şi lucrurile de pe el se vor mistui. Deci, dacă 
toate acestea se vor desfiinţa, cât de mult vi se cuvine vouă să umblaţi întru viaţă sfântă şi 
în cucernicie, aşteptând şi grăbind venirea zilei Domnului, din pricina căreia cerurile, 
luând foc, se vor nimici, iar stihiile, aprinse, se vor topi! Dar noi aşteptăm, potrivit 
făgăduinţelor Lui, ceruri noi şi pământ nou, în care locuieşte dreptatea" (2 Petru 3, 10-13). 
[Viaţa repausaţilor noştri şi viaţa noastră după moarte, pag. 323-425] 

16. încheiere 



Cititorule, cred că m-ai urmărit până aici cu toată luarea aminte, aşa cum te- 
am rugat la începutul acestei scrieri. Acum cu deosebire te rog să iei seama, căci trebuie să 
judecăm asupra celor mai însemnate lucruri care hotărăsc de vom trăi ori vom muri în 
lumea veşniciei. 

Tu ai auzit, cititorule, cum Iisus Hristos a proorocit în anul 33 că se vor arăta 
spaime şi semne mari din cer înainte de risipirea Ierusalimului, şi ai auzit cum, între altele, 
a stat asupra oraşului o stea în forma unei săbii şi o cometă s-a ivit un an întreg. Tu ai 
auzit că 33 de ani după acea proorocie, anume în anul 66, la 8 Aprilie, ceasurile 3 noaptea, 
aşa o lumină a luminat altarul şi templul, încât timp de jumătate de oră se părea a fi ziua 
mare. Tu ai mai auzit că o uşă tare de aramă a templului s-a deschis repede singură pe la 
miezul nopţii, ai auzit că la 21 Mai 66 s-au arătat înainte de apusul soarelui, peste tot 
ţinutul, sus în aer, deasupra Ierusalimului, care şi cete de oşti ce se părea că vor să 
înconjoare cetatea; şi ai mai auzit că la serbarea Rusaliilor, mergând preoţii noaptea 
înăuntrul templului, au simţit întâi o mişcare şi un zgomot, apoi au auzit un glas ca de o 
mulţime mare zicând: „Să mergem de aici!". Nu sunt acestea aievea „spaime şi semne 
mari din cer", după cum a proorocit Iisus Hristos? Cine ar cuteza să tăgăduiască aceste 
adevăruri? 

Ştiind că mulţi din cei ce-L ascultă vor vedea cu ochii împlinindu-se cuvintele 
Lui, Iisus Hristos a mai proorocit în anul 33, anul morţii Sale: „Iar când veţi vedea 
Ierusalimul înconjurat de oşti, atunci să ştiţi că s-a apropiat pustiirea lui... Dar vai celor 
care vor avea în pântece şi celor care vor alăpta în acele zile. Căci va fi în ţară mare 
strâmtorare şi mânie împotriva acestui popor" (Luca 21, 20-23). „Căci vor veni zile peste 
tine, când duşmanii tăi vor săpa şanţ în jurul tău şi te vor împresura şi te vor strâmtora din 

toate părţile. Şi te vor face una cu pământul, şi pe fiii tăi care sunt în tine, şi nu vor lăsa în 
tine piatră pe piatră" (Luca 19, 43-44). 

Ştim acum din istoria lumii că toate cuvintele acestea ale lui Iisus Hristos s-au 
împlinit din fir în păr după 37 de ani, adică în anul 70, când generalul Tit a înconjurat 
Ierusalimul cu oşti din toate părţile, a poruncit de s-a săpat şanţ împrejurul cetăţii şi 
nevoia a fost aşa de mare, încât Măria, fiica lui Eleazar din Betezob şi-a ucis, şi-a fript şi 
mâncat copilul său de ţâţă, iar un milion şi o sută de mii de evrei au murit pe timpul 
războiului, cei mai mulţi de foame. 

Judecă acum cititorule: când vezi aievea cu ochii că Iisus Hristos ştie cu atâta 
acurateţe în anul 33 cele ce se vor întâmpla în anul 70, adică după 37 de ani, oare mintea 
ta sănătoasă să mai poată sta la îndoială că nu se va împlini şi proorocia lui Iisus Hristos 
despre sfârşitul lumii? Mai poţi sta la îndoială despre împlinirea cuvintelor lui Iisus 
Hristos precum că „toţi cei din morminte vor auzi glasul Lui, şi vor ieşi, cei ce au făcut 
cele bune spre învierea vieţii" (Ioan 5, 28-29), iar păcătoşii vor merge „la osândă veşnică" 
(Matei 25, 46)!? Mai poţi sta la îndoială despre aceste mari adevăruri veşnice, când ştii că 
Iisus Hristos zice: „Datu-Mi-s-a toată puterea, în cer şi pe pământ" (Matei 28, 18) şi cu 
această putere dumnezeiască El a înviat pe fiul văduvei din Nain, pe fiica lui Iair şi pe 
Lazăr cel de patru zile mort? 

Poate nu vrei, cititorule, să crezi Sfintei Scripturi care ne spune că „întru 
numele lui Iisus tot genunchiul să se plece, al celor cereşti şi al celor pământeşti şi al celor 
de dedesubt şi să mărturisească toată limba că Domn este Iisus Hristos, întru slava lui 
Dumnezeu-Tatăl" (Filipeni 2, 10-11). Poate nu vrei să crezi că „întru nimeni altul nu este 
mântuirea (numai în Iisus Hristos), căci nu este sub cer nici un alt nume, dat între oameni 
(decât numai numele lui Iisus Hristos), în care trebuie să ne mântuim noi" (Faptele 
Apostolilor 4, 12). Dar n-ai auzit că „cel ce nu ascultă de Fiul nu va vedea viaţa, ci mânia 
lui Dumnezeu rămâne peste el" (Ioan 3, 36)!? Cititorule, fie-ţi milă de tine însuţi, teme-te 

de această mânie! 

Iisus Hristos zice că „Cerul şi pământul vor trece, dar cuvintele Mele nu vor 
trece" (Matei 24, 35). Deci cum s-au împlinit cuvintele Lui despre risipirea Ierusalimului, 
aşa cu toată siguranţa se vor împlini şi cuvintele Lui despre a doua Sa venire, despre 
învierea morţilor, despre judecata cea înfricoşată de apoi şi despre sfârşitul lumii. 

Dintre toate popoarele, mai cu seamă englezii cred cu toată tăria în 
învăţăturile lui Iisus Hristos şi trăiesc după Sfânta Lui Lege [Admiraţia preotului C. 
Morariu pentru poporul englez se datorează Societăţii Biblice Britanice care s-a îngrijit de 
traducerea şi tipărirea Bibliei în majoritatea limbilor pământului (nota editorului) . La 
dânşii, Biblia este cartea care îi călăuzeşte pe toate cărările vieţii. La noi românii, mai ales 
la poporul de rând, aproape încă nici nu se ştie ce-i Biblia. Iar la oamenii noştri luminaţi, 
am arătat cât de şubredă este credinţa în veşnicile adevăruri ale mântuirii, pe când la 
englezi iată, de pildă, ce zice Henry Drummond, fostul profesor de ştiinţe naturale din 
Glasgow, despre judecata cea înfricoşată de apoi: „E Fiul Omului, înaintea Căruia vor fi 
adunate toate neamurile pământului şi noi vom fi judecaţi înaintea Lui şi a tuturor 
îngerilor, în faţa întregii omeniri... Şi atunci ne va ajunge binecuvântarea sau osânda, şi 
pentru fiecare cuvânt ce l-am grăit, şi pentru împlinirea sau neîmplinirea faptelor de iubire 
din viaţa pământească". [C. Morariu, Foaia Institutului biblic românesc, 1912, Nr. 1, pag. 
15] 

Dacă vom avea grija cea mai mare de viaţa cea veşnică, ea ne va aduce cel 
mai mare folos şi pentru traiul de aici şi pentru cel de veci. Căci, în traiul de aici, grija 
aceasta ne va ţine mereu treji să nu păcătuim, să ne ferim ca de foc de adventişti, baptişti 
şi de alţi otrăvitori ai sfintei noastre legi creştineşti, ne va ţine mereu treji să facem tot 
fapte bune, să împlinim voia lui Dumnezeu, adică să petrecem totdeauna în sfinţenie, să 
împlinim cea mai mare poruncă a creştinătăţii, anume să-L iubim pe Dumnezeu şi pe 
aproapele nostru, sau, mai pe scurt, să slujim cu toate puterile noastre numai Stăpânului 

lumii şi norodului Său. Pregătirea aceasta în viaţa de aici nădăjduim că ne va deschide 
porţile şi la viaţa cea fericită de veci, şi astfel ne vom mântui întreaga viaţă, şi aceasta 
vremelnică şi cea veşnică. 

Nepurtând însă grijă de viaţa cea veşnică, pe lângă nenorocirile ce păcatele ni 
le aduc aici pe pământ, vom fi siliţi să suferim şi muncile veşnice ale iadului. Despre 
aceste munci şi chinuri veşnice zice şi Sfântul Apostol Pavel că „în văpaie de foc, 
osândind pe cei ce nu cunosc pe Dumnezeu şi pe cei ce nu se supun Evangheliei 
Domnului nostru Iisus, ei vor lua ca pedeapsă pieirea veşnică de la faţa Domnului şi de la 
slava puterii Lui, când va veni să se preamărească întru sfinţii Săi şi să fie privit cu uimire 
de către toţi cei ce au crezut" (2 Tesaloniceni 1, 8-10). Asemenea zice şi Sfântul Ioan 
Botezătorul că Iisus Hristos „are lopata în mână şi va curăţa aria Sa şi va aduna grâul în 
jitniţă, iar pleava o va arde cu foc nestins" (Matei 3, 12). 

Sfântul Ioan Gură de Aur zice de focul iadului: „Nu vă închipuiţi că focul 
acela se aseamănă cu acela de aici... Focul gheenei, când 1-a cuprins pe cineva, îl arde 
veşnic şi nu încetează niciodată; de aceea se numeşte el nestins". 

Iisus Hristos zice că păcătoşii „vor merge aceştia la osândă veşnică" (Matei 
25, 46). „Acolo va fi plângerea şi scrâşnirea dinţilor. Acolo - cum zice sfântul Ioan Gură 
de Aur - oricare ar fi căinţa noastră, nu vom putea trage din ea nici un folos. Cu toată 
scrâşnirea dinţilor noştri, cu toate gemetele noastre, cu toate rugăciunile noastre, nimeni 
nu va arunca cu vârful degetului său nici măcar o picătură de apă asupra noastră în 
mijlocul flăcărilor noastre; din contră, ca bogatul, vom auzi: „prăpastie mare este între noi 
şi între voi!". Vom scrâşni dinţii în prada unor groaznice chinuri, dar nimeni nu va veni în 
ajutorul nostru. Vom reînnoi gemetele noastre, când flacăra ne va strânge de aproape, dar 
nu vom vedea pe nimeni decât pe camarazii noştri de munci, nimic decât un gol fară 
sfârşit. Ce vom zice de groaza care întunericul o va lăsa asupra sufletelor noastre?". 

Sfântul Vasile cel Mare scrie: „Cei ce nu vor fi făcut decât rău în viaţa lor, vor 

fi înconjuraţi de îngeri grozavi şi înfricoşaţi, care vor privi focul pregătit pentru ei..., şi se 
aseamănă cu noaptea din pricina întristării şi urei lor pentru oameni. Inchipuieşte-ţi apoi 
un soi de viermi nenumăraţi şi veninoşi ce sfâşie neîncetat şi niciodată nu se satură; ei 
pricinuiesc prin muşcăturile lor suferinţe cumplite. Inchipuieşte-ţi, în sfârşit, pedeapsa 
groaznică, necinstea şi ruşinea veşnică, şi teme-te de toate acestea!". 

Da, cititorule, teme-te, teme-te, căci încă o dată: „Cerul şi pământul vor 
trece", nu vor trece însă cuvintele lui Iisus Hristos despre a doua Sa venire, despre 
învierea morţilor, despre judecata cea înfricoşată de apoi, despre răsplata ce vor primi-o şi 
drepţii şi păcătoşii şi despre sfârşitul lumii. [Viaţa repausaţilor noştri şi viaţa noastră după 
moarte, pag. 388-421] 

Spre binele nostru al tuturor, să ne temem noi, toţi românii, şi să rostim cu 
toată evlavia următoarea frumoasă rugăciune: 

Doamne, Dumnezeule, fa ca România să depărteze de la sine tot ce nu e de la 
Iisus Hristos! Scumpa noastră ţară nu poate avea două feluri de a gândi şi două feluri de a 
trăi. Ea va fi ori creştină pe deplin, ori nu va fi deloc, pentru că numai Iisus Hristos poate 
împlini dorinţele sufletului ei însetat de libertate, de generozitate şi de iubire! [Ziarul 
Transilvania, 1891, Nr. 3, pag. 193] 

Iisus Hristos zice că „trebuie" să ne rugăm „totdeauna" (Luca 18, 1). Să se 
roage deci şi fiecare dintre noi totdeauna: 

Dumnezeule, fereşte-ne de păcate, iartă-ne păcatele făcute, miluieşte-ne şi ne 
mântuieşte, scapă-ne de osânda de veci şi fa-ne parte de milă să fim cei de pe urmă în 

a 

împărăţia Ta! 

Asociaţia Prietenii Bucovinei a fost înfiinţată în anul 2005 pentru a susţine 
activităţile culturale desfăşurate pe lângă Biserica Monument Unesco din Pătrăuţi. 

Primul proiect finalizat de voluntarii asociaţiei este Muzeul Casa Preotului 
Bucovinean, muzeu deschis în anul 2007 pe lângă biserica ştefaniană din Pătrăuţi. 

In vederea promovării valorilor creştine, Prietenii Bucovinei au lansat mai multe 

site-uri web: 

www.locurile-sfmte.ro 

www.patrauti.ro 

www.manastirea-sucevita.bucovina.arts.ro 
wwwpelerinaj .bucovina.arts.ro 

Din anul 2011, Prietenii Bucovinei au iniţiat şi susţinut proiectul Harta Bucovinei 
pentru fiecare pelerin. In cadrul acestui proiect sunt în curs de distribuire 40.000 de fluturaşi cu 
harta monumentelor creştine din judeţul Suceava. 

Din anul 2009, Asociaţia Prietenii Bucovinei s-a înregistrat la Biblioteca Naţională 
a României ca editor de carte. Editura se numeşte Heruvim şi a publicat până în prezent: 
Seminţe de înţelepciune, de Paula Vartolomei; Pelerinaj în spaţiul sacru bucovinean, de Gabriel 
Herea; Omul în tradiţia creştină, de Florin Mihăescu. 

Cartea de faţă este un produs al efortului voluntarilor asociaţiei. Tiparul cărţii este 
plătit din contribuţia de 2% din impozitul pe salarii, contribuţie dirijată către Asociaţia Prietenii 
Bucovinei de susţinătorii activităţilor culturale de la Pătrăuţi. 

Mulţumim tuturor celor ce susţin activităţile noastre. 

Asociaţia Prietenii Bucovinei 

Cod Fiscal: 18167053 

IBAN: RO 04 RNCB 0234 0369 9753 0001 

POZE 




Părintele Constantin la masa de lucru din curtea casei de la Pătrâuţi. 



Părintele Constantin la masa de lucru din casa parohială (astăzi Muzeul Casa Preotului 

Bucovinean din Pătrăuţi). 

Părintele Constantin şi membri ai familiei sale în grădina casei parohiale din Pătrăuţi. 

Părintele Constantin împreună cu enoriaşi şi familia, în faţa bisericii 
din Pătrăuţi, la finalul Sfintei Liturghii din ziua de Sfântul Gheorghe 
a anului 1919. 

